text:
SOAW a risibí bishita di minister Richard Panneflek di St. Maarten
SOAW a risibí bishita di minister Richard Panneflek di St. Maarten
Geplaatst op 07 January 2021 dor di Ministerio Desaroyo Sosial, Labor i Bienestar
Willemstad – Minister Richard Panneflek di Salubridat Públiko, Desaroyo Sosial i Labor di St. Maarten djaluna último a pasa hasi un bishita di kortesia serka Minister Hensley Koeiman. Durante e bishita hopi ameno aki, kaminda e Sekretario General di SOAW tambe tabata presente, a papia riba vários tópiko, entre otro riba indeksashon di suèldu mínimo, desaroyonan laboral i e posibilidatnan pa traha huntu riba sierto asuntunan na benefisio di tantu Kòrsou komo St. Maarten.


c: text/html

text:
Pronóstiko di tempu pa Kòrsou i bisindario bálido te djasabra mainta 06:00 o.l., 5 di novèmber 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 5 di novèmber 2022.
Kompilá: djabièrnè 4 di novèmber 2022, 05:00 o.l. (09:00 UTC).
Tempu: Parsialmente nublá i no ta antisipá yobida signifikante pa e promé parti di dia. For di atardi e chèns pa awa signifikante kai ta oumentá huntu ku e chèns pa welek i bos. E situashon aki lo ta presente pa resto di valides di e pronóstiko.
Temperatura máksimo lo alkansá 29ºC i temperatura mínimo 23ºC.
Solo ta sali 06:29 i ta baha 18:09 o.l.
Bientu: Ta habri e dia for di un direkshon ost i moderá; forsa 2 te 4 (7 te 30 km/ora, 4 te 16 nudo), i esaki lo bira gradualmente ménos i lo bini for di un direkshon sùitwèst den transkurso di dia awe.
Alrededor i durante di yobidanan mas fuerte, ráfaga por ta basta fuerte te duru; forsa 5 te 7 (31 te 61 km/ora, 17 te 33 nudo).
Situashon general: Un ola tropikal lo krusa nos region durante e próksimo oranan i lo halsa e grado di humedat na vários nivel di atmósfera den nos área. Esaki den kombinashon ku un depreshon den formashon na nivel abou lo krea e kondishon perfekto pa formashon di nubianan signifikante durante djabièrnè atardi pa djasabra mardugá i mainta. E nubianan aki lo generá momentunan ku yobida kompaña pa welek i bos riba i alrededor di nos isla. Algun di e yobidanan aki por ta lokalmente fuerte i por kousa molèster na e lugánan di kustumber. Por último, e visibilidat rondó di Kòrsou lo ta bon pa gran parti di dia awe.
Kondishon di laman: Generalmente trankil te moderá ku altura di olanan entre 0.5 i 1.5 meter (2 pa 5 pia). Laman na kosta zùit, zùitwèst i wèst lo bira temporalmente mas brutu dor di e kambio den direkshon di bientu durante di dia awe.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djadumingu mainta: Hopi nublá ku momentunan kontinuo di algun yobida lokal.
Meteorólogo: Correa

robotstxt: allowed

filter: keep


text:
ORANJESTAD,Aruba
Na momento cu a trata presupuesto di Aruba tabatatin hopi tencion. Sinembargo den e momento di cirisis cu Aruba ta actualmente no tin tempo pa haci politica. Sinembargo tanto parlamentario independiente Daphne Lejuez y parlamentario Richard Arends di AVP kier a hunga politica den parlamento , pero president di parlamento tabata bon cla cu e no lo acepta wega politico den e reunion importante aki y prinsipalmente desicionnan importante cu mester tuma luga despues di e aprobacion di presupuesto debi di e situacion critico cu Aruba ta den dje na e momentonan aki di e pandemia di COVID-19. Presidente di Parlamento tabata bon cla cu tur document a wordo entrega y si na caminda tin cambio nan lo haya esaki y den tweede ronde manera semper como un pais democratico nan lo por vocivera nan punto.


text:
Tur aña riba 27 di september ta celebra dia mundial di Turismo. Na Aruba nos tambe ta pone atencion na e dia special aki. E aña aki, mainta trempan Gobierno di Aruba a haci un acto floral na Plaza Juancho Irausquin, pa asina conmemora Juancho Irausquin y Ike Cohen como e lidernan pionero di Aruba su turismo.
E dia a continua cu un conferencia di “World Tourism Day Conference” na Marriott Hotel. E tema di e aña aki ta “Reconsiderando Turismo.” E meta di esaki ta pa inspira e debate rond di reconsideracion di turismo pa desaroyo, incluyendo mediante educacion y trabao, e impacto di turismo riba planeta y e oportunidadnan pa crece mas sosteniblemente.
E conferencia aki tabata uno tremendo. A pone e enfasis con importante turismo ta pa Aruba. Pa medio di e presentacionnan a ilustra e campañanan nobo cu a inicia durante e ultimo 2 añanan. A mustra con exitoso esaki a resulta, pero tambe nos por mira esaki basa riba e crecemento den e cifranan di bishitante di turista na Aruba. A mustra e pronostico pa aña 2023, unda ta mustra cu turismo lo sigui crece mas ainda.
Mi kier felicita Gobierno di Aruba, Minister Dangui pa e vision- y trabounan cu turismo. Aruba Tourism Authority y tur empleado den e sector hotelero cu ta e di 2 sector laboral mas grandi na Aruba. Aruba sigur ta un perla hopi bunita den Caribe esey ta atrae nos turistanan pa sigui bishita, pero nos como e ciudadanonan mester semper keda cu e mesun amabilidad, cordialidad, pa asina laga e turistanan sinti nan na cas y cu e pensamento di kier regresa.


text:
Mundialmente e síndrome di demencia ta wordo mira como un di e causa di mas significante di crisis den sector social y sector di salubiridad. Ta wordo premira cu pa anja 2050 e cantidad di persona cu demencia lo aumenta mas cu 3 vez e cantidad actual. E estudio “ Women and Dementia” (ADI 2015) ta indica cu mundialmente e ser femenino ta wordo mas afecta dor di esaki. Tin mas hende muher ta biba cu demencia compara cu hende homber. E prevalencia ta mas halto, nan tin mas riesgo pa desaroya un demencia y cerca e ser femenino frequente vez e symptomanan ta mas pisa compara cu hende homber. Na Aruba e cantidad di persona cu demencia tambe aumenta y lo sigui aumenta. E síndrome di demencia ta trece cune entre otro cambio permanente den e celebro, cambio den acticud y funcionamento di e persona. Un malesa cu ta progresivo y na final terminal.
Sea bon bini na nos siguiente Dementie Café CasMarie cual lo tuma lugar riba 25 di juni proximo. Durante e anochi aki nos lo tin 2 charla sumamente interesante. Nos lo combersa cu psicólogo Sabrina Sonnensein tocante e cambionan den actitud relaciona na e síndrome di demencia. Actitud difícil y conseho con pa anda cu esaki lo wordo trata. Despues nos lo toca diferente aspecto medico – ethico cu ta importante pa tene na cuenta. Un persona cu demencia por tene su rijbewijs? Con por yuda cuida e persona pa evita abuso? Con por midi calidad di bida y kico por dicidi finalmente tocante aspectonan medico?
Fecha: 25 di juni 2015
Orario: 7.00 pm – 9.00 pm
Lugar: CasMarie , Savaneta 532-A
Tema: – cambio den actitud , con por anda cu esaki. -aspecto medico – ethico después di diagnosis
Tardi of trempan cualkier di nos por haya nos mes confronta cu e dificultadnan aki, sea den nos seno familiar…of cerca nos mes. Pa mas informacion por tuma contacto cu CasMarie na # 5696910. Tambe por bishita nos pagina di Facebook Dementie Café CasMarie of nos website www.casmarie.com.
Pasa libremente, experencia, scucha y combersa. Ban haci un diferencia………….Hunto nos lo logra!


text:
Deskubrí e benefisionan di IQOS i tabaku keintá.Dikon humadónan adulto ta kambiando di humamentu pa IQOS.
Testimonio di IQOS
“Mi ta usando IQOS. Awor mi por usa IQOS na mi kas òf den mi outo sin ku tur kos ta keda hole huma di sigaria”
IQOS no ta kima tabaku
IQOS ta keinta tabaku en bes di kima esaki, e nota produsí kandela, shinishi, òf huma. Esaki ta hasi ku IQOS ta un mihó opshon kompará ku humamentu kontinuo
INFORMASHON IMPORTANTE: IQOS no ta liber di riesgo, e ta proporshoná nikotina ku por hasi bo adikto.
Testimonio di IQOS
“E uso konsekutivo ta atraktivo i ta bon ku bo no mester wòri ku e peso di e aparato paso e ta hopi fofo”
IQOS ta emití ménos supstansianan kímiko dañino kompará ku sigaria
Sigaria ta kima tabaku, ku ta produsí gran kantidat di karbon monokside. IQOS no ta kima tabaku, ta produsí un promedio di 98% ménos di karbon monokside (CO) i tin nivelnan hopi mas abou di otro supstansianan kímiko dañino kompará ku sigaria.*
INFORMASHON IMPORTANTE: Esaki ta nifiká un redukshon di 98% di riesgo. IQOS no ta liber di riesgo, e ta proporshoná nikotina ku por hasi bo adikto.
*Fuente: Nos a midi nivelnan di sierto supstansianan kímiko dañino prioritario pa ser reportá dor di organisashonnan di salu públiko renombrá, i esakinan ta redusí den un promedio di 95% kompará ku e huma di sigaria (ekskluyendo nikotina)
Komparashon di IQOS vs sigaria
Den e komparashon di IQOS vs. sigaria, opservá kon humadónan adulto ta mira e diferensia entre tres pùf di huma di sigaria i tres pùf di vapor di tabaku di IQOS i mira nan reakshonnan. Esaki ta solamente un di e hopi motibunan pa stòp di kima i kuminsa keintá ku IQOS.
Kambia di sigaria pa IQOS
IQOS ta un mihó opshon en bes di sigui huma. IQOS ta emití un 95% ménos supstansianan kímiko dañino kompará ku sigaria*. IQOS ta laga ménos holó atras kompará ku sigaria.
INFORMASHON IMPORTANTE: E no ta igualá nesesariamente un redukshon di riesgo di 95%. IQOS no ta liber di riesgo
* “95% ménos” ta representá e redukshonnan promedio den e nivelnan di un variedat di supstansianan kímiko dañino (ekskluyendo nikotina) kompará ku e huma di un sigaria di referensia (3R4F). Chèk informashon importante ribaIQOS.com
Yegá mas serka di nos
IQOS ta un mihó opshon en bes di sigui huma. Komo ku IQOS ta produsí ménos holó ku sigaria, ta ménos probabel ku e lo molestiá personanan rònt di bo. IQOS ta laga ménos holó atras riba bo mannan, kabei i paña, kompará ku sigaria.
INFORMASHON IMPORTANTE: IQOS no ta liber di riesgo.
HEETS
HEETS ku IQOS ta ofresé un sabor di bèrdat i satisfakshon di tabaku sin huma, shinishi, i kandela di humamentu. Enfoká riba bo momentonan, bo plaser i e sabor.
Teknologia pa Keinta.
For di e konsepto inisial te ku e realidat, a diseñá kada elemento di IQOS ku masha kuidou pa asina ofresé un eksperensia di tabaku keintá.
E teknologia IQOS HeatControl? ta forma e kurason di IQOS, responsabel pa keintá tabaku i no kima esaki, na temperaturanan presis di te ku 350°C. Disfrutá di un outéntiko sabor di tabaku, keintá i no kima.Deskubrí e teknología pa keintá
Deskubrí mas ku myIQOS
Bo por konta riba nos sosten. Privilegionan pa inspirá bo.
-
Bo por konta riba nos sosten
Komunika ku nos kochnan personal pa haña yudansa kon ta e mihó manera pa usa bo IQOS.
-
Programa di Lealdat
Haña punto pa ofertanan di miembro, upgrade pa bo aparato i benefisionan atraktivo.
-
Pas mental
Kobertura di daño aksidental, remplaso rápido i asistensia internashonal.


text:
Notisia - Kuido & Hubentut
37 Notisianan Tokante Kuido & Hubentut
- Fecha
- Relevansha
-
Inisio di grupo di enfoke Kuido i Hubentut Hulanda Karibense (ZJCN) na Sint Eustatius
Riba 17 di novèmber Sekretario-general suplente Abigail Norville di e ministerio di Salubridat, Bienestar i Deporte (VWS) a ...
-
E proyekto piloto di Traslado Médiko Direkto (Direct Medical Referrals) pa Sint Maarten lo kuminsá dia 21 di novèmber
Entrante 21 di novèmber 2022, Zorg en Jeugd Caribisch Nederland (ZJCN), Sint Eustatius Health Care Foundation (SEHCF), Saba Cares ...
-
Siman kontra Maltrato di Mucha ku tema ‘papia ku amor’
Durante e Siman kontra Maltrato di Mucha na novèmber, Kuido di Hubentut (ZJCN) huntu ku su partner Entidat Públiko Boneiru (OLB), ...
-
A instalá Komishon di konseho tokante Keho pa Kuido i Hubentut Hulanda Karibense (ZJCN)
Entrante promé di novèmber 2022 a instalá un Komishon di konseho tokante keho independiente i eksterno, pa duna konseho riba ...
-
Kampaña di informashon violensia doméstiko i maltrato di mucha ku komo tema: bèrgwensa
Violensia doméstiko i maltrato di mucha ta tuma lugá tur kaminda, rònt mundu i den tur sorto di famia. Konfrontá e situashon na ...
-
Akuerdo di kuido entre Eye Care Optical Saba i ZJCN
Akuerdo di kuido entre Eye Care Optical Saba i ZJCN ta na vigor bou di mesun kondishonnan i ta keda na vigor te ku 31 di desèmber ...
-
Ekspanshon telefòn pa hubentut Guana Chat pa otro islanan
Kolaborashon entre Fundacion Telefon pa Hubentud Aruba i e ministerio di Salubridat Públiko, Bienestar i Deporte (VWS) pa loke ta ...
-
Sekretario general suplente di VWS ta bishitá Islariba
Sekretario general suplente di VWS, Abigail Norville, di e ministerio di Salubridat Públiko, Bienestar i Deporte (VWS), huntu ku ...
-
Biba Bou di Guia ta selebrá un aña di eksistensia
E proyekto Biba Bou di Guia (Begeleid Wonen) a selebrá su promé aña di eksistensia riba djamars 15 di mart. E proyekto piloto di ...
-
Ta lansa telefòn pa hubentut ‘Guana Chat’ na Sint Eustatius
Riba 16 di mart ta lansa e telefòn pa hubentut ‘Guana Chat 918’ na Sint Eustatius. E liña di ayudo aki ta pa tur mucha i hóben ...


text:
Despues di e rumornnan cu tabata mustra cu Marc Anthony ta den un relacion sentimental, e mesun cantante puertorriqueño a confirma, cu el a dicidi di duna su mes un oportunidad nobo den amor cu Nadia Ferreira, Miss Paraguay 2021 y 1st Runner Up di Miss Universe 2021. E famoso salsero a comparti ayera un potret hunto cu Nadia di 22 aña, a traves di su Instagram, mustrando con namora nan ta mustra.
E potret cu Marc Anthony a comparti ta mustra cu e ta hunto cu e reina hoben di beyesa den un avion. Hunto cu e potret e cantante a agrega e frase: “Que Dios les multiplique todo lo que ustedes nos desean”. E modelo y miss a comenta riba e post di e interprete e frase: “Así siempre”. Algun ora despues, Nadia Ferreira a comparti riba su Instagram e momentonan tierno cu e cantante a dedica na dje durante e concierto na Los Angeles como parti di su gira di concierto Opus Tour 2022.
E rumornan tocante e romance di e dos famosonan aki a sali den publicidad na un fiesta griego celebra algun siman pasa, unda ambos ademas di a kibra tayo riba vloer, a sunchi otro den boca, sinembargo, tabata te recientemente cu e cantante a confirma su romance cu e modelo. Nadia Ferreira a gana reconocimento internacional door di su participacion na Miss Universo 2021.
Entre e cantante Marc Anthony y Nadia Ferreira tin un diferencia di edad di 31 aña, pues e modelo tin apenas 22 aña y e cantante 53 aña. Sinembargo, nos por mira cu e celebridadnan ta demostra un biaha mas cu pa amor no ta existi edad.


text:
DEN HAAG – Polis na Hulanda a detené un hòmber di 34 aña, prosedente di Steenbergen, ku ta sospechoso den kaso di asesinato djadumingu último riba DJ Siki Martina. A deten’é na Barendrecht.
Alrededor di mitar di djes a tira riba e Yu di Kòrsou di 31 aña na stashon di metro na Coolhaven, Rotterdam. E asesino a hui bai den un outo koló skur. Segun polis e imágennan di kámara ta mustra ku tin por lo ménos un persona mas enbolbí den e tiroteo. No a enkontrá e persona aki ainda.
Inmediatamente despues di e insidente tim di reshèrshi a sali en buska di e outo koló skur. Polis ta informá ku djaluna nan a haña yamada di un siudadano atento ku a mira un outo pará na Rotterdam-Ommoord ku perforashon di bala i a resultá ku ta e outo ku polis ta buskando. A tuma e outo den beslag i ta investigando e kaso.


text:
Despues di un tempo largo di secura y hopi calor, porfin nos por a disfruta recien di poco awacero. E tempo no tur dia ta mescos mas y tin dia biento ta cambia.
Esaki ta haci cu e coriente den lama tambe ta varia cu e consecuencia cu nos por haya bishita di animalnan inusual den lama.
Directie Natuur en Milieu (DNM) a haya un notificacion cu tin varios persona y mucha cu a bira victima di un encuentro menos placentero cu Jellyfish/Kwal. Apesar cu ningun sorto di Jellyfish/Kwal ta protegi pa ley, nan ta actualmente presente den nos awa teritorial y ta yega hopi cerca di canto na nos playanan en particular.
Loke nos ta experiencia no ta nada mas cu e temporada cu Jellyfish ta abundante. Esaki ta nan temporada. E ciclo di bida di e Jellyfish ta hopi peculiar. E ta aparenta di ta un animal y ora e caba di reproduci y laga su webonan atras, esakinan ta cay den e tera y ta crece den forma di un polyp cu ta parce un mata di lama. Esaki na su turno ta laga varios parti los, cual un biaha mas ta bira un Jellyfish. Tin hopi sorto di Jellyfish/Kwal. Tin especie ta peligroso y otronan no.
Como cu esaki ta casi transparente bou di awa, nos no ta not’e na tempo y por yega demasiado cerca cu consecuencia cu e ta defende su mes. Esaki ta pasa pa medio di su tentakelnan, cu ora nan yega den contacto cu bo cuero, e ta hinca’Bo cu miles di microhangua cu ta contene veneno. E por causa hopi daño na nos curpa. Depende di e sorto /especie di Jellyfish/Kwal, esaki por tin consecuencianan fatal. P’esey nos ta pidi un y tur pa ta mas cauteloso den e dianan aki y pa tene cuenta cu ora nos kier disfruta di un dushi dia na lama, nos por tin encuentro cu e especienan aki. Si en caso bo sinti algo straño y of bo cuero cuminsa kima/irita y/of bira cora, sali for di lama mas liher posibel pa evita mas encuentro. Si ta necesario acudi na hospital pa haya tratamento medico.
editor: Jesenia Arends


text:
Awe 16 di juni, ta celebra dia mundial di Turtuga di lama. Directie Natuur en Milieu (DNM) ta enfatisa cu e reto mas grandi cu e turtuganan di lama ta enfrenta ta e problematica di plastic.
E ta un topico di sumo importancia considerando cu e ta e motibo principal di morto di e turtuga di lama. Polucion di plastic ta e menasa pa bida marino en general. Tin calcula cu si mundialmente nos continua cu e produccion y uzo excesivo di plastic, aki 30 aña lo tin mas plastic den lama cu pisca.
DNM kier pone enfasis riba 6 especie di turtuga di lama cu ta bishita nos lama den Caribe y cu 4 di nan sigur ta bin pone webo riba nos beachnan na Aruba. Ta trata di e especienan protegi pa leynan local y internacional: Caret (Eretmochelys imbricata), Cawama (Caretta caretta), Turtuga Blanco (Chelonian mydas), Drikil (Dermochelys coriacea), Kemp’s Ridley (Lepidochelys kempii) y e Olive Green turtle (Lepidochelys olivacea).
E prome cuaternan ta pone webo na nos beachnan y ta landa den e lama rond Aruba. Tur e 6 sortonan aki ta aparece riba e lista di ley di proteccion di flora y fauna local. Pero ademas di e leynan di proteccion pa e animal tambe ta importante conscientisacion di nos actonan. Esta tene nos beachnan semper limpi di desperdicio, corda hiba tur bo desperdicio bek cu bo cas y uza menos producto traha di plastic. Nos ley di prohibicion di plastic di un solo uzo, cu ta drenta na vigor 1 di juli 2020 tambe lo aporta grandemente na proteccion di nos turtuganan di lama.
Hopi di nos a yega di wak video riba e medianan social unda cu a haya un turtuga cu un pijp (straw) pega den su nanishi. Of tambe e caso na Zeewijk na unda a haya turtuganan shora den liñanan di pisca. Esaki no solamente mester a impacta nos sentimento, pero tambe mester tawata e momento cu nos hendenan mester a tuma e pasonan pa trece cambio den nos custumber, y stop cu e uzo di plastic desechabel, tambe yama plastic di un solo uzo.
Turtuganan tin un afinacion pa cuminda cu e color cora, oranje y geel. Esaki ta haci cu nan ta bira curioso y ta cuminsa investiga cuminda di e colornan ey. P’e motibo ey, nan ta core peliger ora di bay explora y topa cu plastic en bes di cuminda.
Tambe nos ta recorda un y tur cu e turtuganan ta bestianan pa aprecia y ta castigabel pa mata nan pa cualkier motibo. Tambe nan consumo ta castigabel. Pues, no ta permiti di pisca nan ni come nan. Hendenan cu ta frecuenta nos beachnan, por fabor no bay molestia e turtuganan, y mucho menos purba wanta nan pa subi riba nan of pa saca potret di un acto asina cruel.
Si wak un turtuga di lama ta subi tera of a nota cu tin rastronan di turtuga riba beach, por notifica e organisacion TurtugAruba na 592-9393. TurtugAruba ta haci e trabou di monitor di e actividadnan di e turtuganan di lama na Aruba y ta comparti e datonan cu nos di DNM y henter Aruba.


text: KRALENDIJK – Zhanpol P. i Breadley S. ta detené i a presentá dilanti hues den Pro forma. Ta trata di un kaso di atrako ku a tuma lugá i den e kaso a hasi uso di machete. Hues a bisa e ta trata e kaso awe den pro forma, i dia 18 di ougùstùs ta bai den profundidat di e kaso. Hues a pidi tambe pa e dia ku ta trata e kaso, pa e víktimanan di atrako por ta presente. Entre otro a usa machete durante e atrako, loke a keda menshoná. Riba potrèt momentu ku e akusadonan a presentá na sala di korte Henk. W. Welvaart awe mainta.


text:
Olympic Day 2018
COA hunto cu Aruba Bank y IBISA Aruba a celebra e dia Olimpico
Exitoso celebracion di e Olympic Day 2018 hunto cu Aruba Bank y IBISA Aruba
Awe riba e fecha di 23 di Juni henter mundo ta celebra e Olympic Day. Mas cu claro na Aruba tambe nos no a laga e oportunidad pasa sin duna balor un di e dianan deportivo mas bunita celebra mundialmente. COA hunto cu IBISA y co-partner Aruba Bank a conmemora e Dia Olimpico. Ya for di mainta tempran e caminda dilanti Aruba Bank Camacuri a wordo sera unda prome un y tur por a disfruta di core y/of cana e 5km pa despues nos alumnonan di scol core e ya famoso competencia escolar ta gusta 1, 2, 3km. Mester bisa cu na final a reparti e medayanan na esnan cu a cay den premiacion mientras riba e lugar di parkeo na Aruba Bank Camacuri e diferente federacion y instancianan deportivo afilia na COA a duna un demostracion combina cu informacion di nan respectivo deporte.
Un pabien na un y tur cu a celebra e dia di awe .


text:
Segun FBI, no tin konekshon entre Rusia i Donald Trump.
Un di e alegashonnan fuerte ku a bin dilanti durante kampaña presidensial na Merka, ta e posibel konekshon i influensia di presidente Vladimir Putin den e kontienda. Na vários okashon demókratanan a mustra ku e presidente di Rusia ke purba influensiá resultado di elekshon na Merka. Nan a akusá e tim di Donald Trump di tin lasonan ku gobièrnu di Rusia. Den un reportahe di New York Times, nan a publiká djaluna, ku despues di un investigashon di mas ku un aña, FBI a konstatá ku no tin konekshon entre Trump i Rusia. Segun e reportahe, agentenan forénsiko a investigá posibel laso entre negoshinan di Trump ku Russian Bank. Ademas a investigá e relashon di un aliado di Trump, Paul Manafort, ku aktivistanan pro-Rusia na Ukraina. Na ougùstùs, Manafort a tuma su retiro for di e kampaña di Trump. Den un otro investigashon, New York Times a deskubrí vários maniobranan straño, pero nó ilegal, ku Donald Trump a hasi den añanan nobenta, pa evitá di paga impuesto.
Trump ta e úniko kandidato presidensial den historia polítiko di Merka ku no a publika su sifranan di impuesto.


text:
E congreso di CONCACAF ta di un interes hopi grandi pa Aruba y tambe pa Arubaanse Voetbal Bond. Ing. Richard Dijkhoff, Presidente di e federacion, a indica cu esaki ta prome biaha cu un congreso di futbol di e magnitud aki ta tuma luga na Aruba.
“Naturalmente a honra nos cu bishita di e Presidente di FIFA, cu mi ta bisa ta algo grandi”, Dijkhoff a indica.
Den discurso di Dijkhoff diabierna anochi, el a remarca cu Presidente di FIFA y CONCACAF tempo cu nan tabata campañando, a bishita Aruba.
“Tur dos a bisa mi cu dentro di poco nan lo ta na Aruba pero como Presidente. Aworaki esey a sosode tambe y e ta algo historico pa nos”, asina Dijkhoff a remarca.
Presidente di Arubaanse Voetbal Bond ta kere cu pa futbol esaki ta algo grandi. E decision no ta pa nan organis’e unda cu ta. Locual cu nan a bisa mi ta cu nan ta organis’e na Aruba, ta cu nan kier duna reconocemento na e federacion pe bon trabou cu nos ta bin ta haciendo ultimamente”, Dijkhof ta splica.
Presidentenan di CONCACAF y di FIFA a comenta cu tin admiracion pa Aruba y sigur ta considera nos como un lider si tene na cuenta con e organisacion ta traha y pa Dijkhoff esaki ta un reconocimento di tur esfuerso y dedicacion haci, pero mas bien e sacrificionan cu AVB a haci.
“E no ta facil. Hopi hende ta bisa bo ta Presidente, pero hopi ora di trabou, bo tin cu convence hende, constantemente bo ta bezig cu futbol, pero pa mi esaki ta duna mi e satisfaccion di tur inversion di sacrificio cu mi a haci cu awe nos tin un CONCACAF na Aruba”, Dijkhoff a remarca.
Durante e recepcion Minister dr. Alex Schwengle a demostra e ideanan pa cu deporte y esaki a wordo bon acepta. Dijkhoff a sigui remarca cu el a ricibi hopi bon comentario.
Ta uza Aruba como un ehempel p’e otro paisnan den Caribe con pa organisa futbol, kico mester haci cu futbol y esey ta e reconocemento cu Aruba ta hayando cu e congreso aki di CONCACAF. Ta nota esaki tambe, pasobra e coleganan den region ta acercando Dijkhoff y bisando cu nan tin cu combersa. Nan ta puntrando kico a haci, con bo a haci esey y con Aruba ta asina leu. Esey ta e reconocemento cu ta hayando.
“Nos ta spera cu na Aruba nos por haya esaki, pasobra internacionalmente nan ta reconociendo nos. P. e. a nombra mi den directiva di CFU (Caribbean Football Union), mi ta fourth vice presidente di e ehecutivonan, mi ta den comision di CONCACAF y den comision di FIFA. Eseynan ta reconocemento cu personalmente mi ta ricibiendo pe bon trabou cu mi ta desplegando”, el a remarca.
E intercambio di informacion entre e 41 paisnan presente a bay hopi bon. E biaha aki esaki a pone un tiki extra presion, pasobra Aruba ta anfitrion di e congreso di CONCACAF.
Esaki ta pone cu kier pa tur cos cana na ordo, nechi y elogio so Arubaanse Voetbal Bond a ricibi. E contactonan a bira mas estrecho y Presidente di AVB a tuma nota cu e Presidentenan ta contento y acepta y bisa cu Aruba ta asina bunita y hopi di nan a bisa cu lo regresa.
E impacto turistico tambe t’ey y Dijkhoff ta kere cu esey ta e inversion di regreso di e congreso di CONCACAF.
Fuente: http://awemainta.com/presidente-di-avb-ing-richard-dijkhoff-concacaf-y-fifa-uzando-avb-como-ehempel-den-caribe/


text:
Den un reciente entrevista cu psicologo Robert Leal a splica e diferencia ora un persona ta cay den depression of e persona ta bipolar. Kico esey ta afecta den un persona su celebro.
Un persona cu ta bipolar tin su cambio di animo cu ta bin den diferente manera. Un dia e por ta felis, e siguiente e ta tristo. Sinembargo Leal ta splica cu un persona cu ta bipolar anto ta tende stem, no necesariamente e persona ta sufri psichzofrenia, maniac of depresivo.
Depende e grado cu e persona, tin medicamento cu ta trata pa persona cu ta bipolar, aunke no ta conoci cu tin un cura. E ta depende den e grado cu e persona tine tambe por tin terapia of ota manera pa trata cu e bipolaridad.
Pa locual ta trata den depression. Tin caso di persona cu no a cay den depression pero ta drenta depression. E persona sea hoben of adulto por cay den un tristeza fuerte. Un dolor profundo cu arepentimiento, dependiendo tambe e motibo. Pa ambos, sr. Leal ta bisa cu tin den practica pa haci un terapia interno cu e personanan aki.
Sinembargo e ta bisa cu ta trata di e sistema di animo biokimico cu persona tin anto ta bay na e sistema nervioso. “Trata di purba modifica un poco creencia. E por ta cu nos no ta bay kita e problema pero hacie mas bunita. Nos ta traha cu esey. Pa por yuda e persona tin un intepretacion realistico mas optimal. Intepreta cu e miho nivel di calidad.”
Segun Leal ta bisa cu tin cu yuda e curpa pa relaha y pone menos tension posibel tanten e sistema biokimico ta andando. “E ta mara na e parti di spier di e musculo cu mester mantene stabiel, mi semper ta bisa pa persona descansa mas, cu e persona falta di drumi pa ta active pa asina no colapsa.”
Cambia e sistema di creencia anto e cabes mucho biaha ta duro y mester tin un manera fiho pa wak e cosnan. E ta agrega cu mester tin conocemento anto experiencia.
E ta remarca si cu ta trata cune pa asina e persona por tin su recuperacion. Un conseho pa persona cu tin stress ta pa busca un hobby asina entretene, tecnica di hala rosea, un actividad fisico. Di e manera ey e persona no yega na e punto pa problema mental.
Sinembargo e problema sr. Leal ta bisa ta cultural. Hende no kier manda nan yiu of adulto mes pa un psicologo pa motibo cu ta pa hende loco. Agregando cu mester cambia e sistema di creencia. “Tin un poder den nos cultura. Pero e tin su maneho.”


text:
E siman aki a tuma luga e di 30 edicion di e Conferencia Annual di Turismo (CATA) via e online platform Zoom.
Esaki a sosode diamars mainta unda a habri e conferencia cu e Himno di Aruba. Despues e directora di A.T.A. pa e mercado Latino Americano Sra. Miriam Dabian a dirigi palabra di bonbini na tur participante y a wordo comparti entre otro e importancia di CATA pa cu e mercado di turismo procedente di Latino America pa Aruba y un clip cu mensahenan clave di CEO di A.T.A. Ronella Tjin Asjoe-Croes, CMO di A.T.A. Sanju Luidens-Daryanani, GM di Hyatt Regency Aruba den su funccion como representante di AHATA Gabriel Castrillon y CEO di Aruba Airport Authority Joost Meijs. Ademas e participantenan a wordo presenta diferente clip cu ta mustra bon cla tur e actualisacionnan/rekisitonan cu Aruba ta exigi di un bishitante prome cu nan yega nos isla pa disfruta di nan vacacion. Tambe e promocionnan nobo cu e mercado ta trahando riba dje actualmente pa loke ta trata e reapertura di Latino America, di cual fecha lo wordo anuncia pronto. No obstante cu –debi na e pandemia– e fronteranan di Latino America pa Aruba ta cera – pero esaki no a stroba pa sigui produci y anticipa pa ora e fronteranan bolbe habri.
Despues a presenta un panel pa asina tur participante por haci nan preguntanan, cual moderador tawata e conocido Luis Carlos Vélez Marroquín cu ta un journalist y ehecutivo di noticia. Ademas Vélez Marroquín ta fungi como director di noticia na RCN Radio y ta un locutor na e emisora La FM.
E panel tawata consisti di: CEO di A.T.A. Ronella Tjin Asjoe-Croes, Chief Commercial Officer di Avianca Colombia Silvia Mosquera, Directora di Economische Zaken Aruba Maria Dijkhoff-Pita y Commercial Vice President di Copa Airlines Christophe Didier.
KICO TA CATA?
CATA ta e Conferencia Anual di Turismo di Aruba dirigi riba e mercado latinoamericano y ta un di e conferencianan mas importante pa cu Aruba su turismo procedente for di Latino America. CATA su obhetivo, pa 30 aña caba, ta pa brinda posibilidad pa reforsa e conocimento di Aruba na e ehecutivonan y pa sigui traha riba e relacionnan cu e socionan, enfocando asina riba oportunidadnan cu por enrikece nos mercado turistico. Pa celebra 30 aña di CATA y debi na e situacion actual, tawatin dos cambio importante: CATA a wordo teni digital y a habri e prome dia di conferencia cu agencianan di viahe y cu miembronan di e comunidad educativo di turismo.
RECUPERACION DI NOS TURISMO
Durante su presentacion, Tjin Asjoe-Croes a laga sa cu e plan pa 2021 ta pa recupera e total di bishitantenan pa nos isla entre 45% pa 60% y mescos tambe pa loke ta trata e tourism receipts (loke e turista ta laga atras den nos economia) cu 45% pa 60%. Tambe pa loke ta turismo crucero ta pa recupera esaki entre 45% pa 67%.
Tjin Asjoe-Croes a añadi cu algun aspectonan a resalta despues di e reapertura di nos fronteranan. Den e ultimo 3 luna cu Aruba a bolbe habri su fronteranan pa e turismo internacional por a nota cu e comportacion di e turista a ahusta pa loke ta e confiansa den nos marca y den nos isla pa un vacacion. Ademas, casi tur aerolinea ta cla pa bolbe Aruba, tumando na cuenta cu ya caba Aruba su fronteranan ta habri pa ricibi buelonan for di Merca, Caribe y Europa. Aerolineanan manera COPA y Avianca tin intencion pa bolbe Aruba manera cu nos fronteranan bolbe habri pa Latino America, cual ta parti di e plan di recuperacion.
Loke tambe ta notabel ta cu e perfil di nos bishitantenan ta mas jong di loke ta custumber. Esaki ta cuadra perfectamente cu e strategia di mercadeo y e tipo di bishitante desea for di Latino America, tumando na cuenta e desaroyo economico di cada pais y mercado.
PARTICIPACION Y PREPARACION PA 2021
E siguiente dia, CATA a presenta virtualmente su vitrina cual ta masha importante pa e negoshinanan por prepara pa 2021. Aki e operadornan di tour pero tambe representantenan di aerolineanan, hotelnan y otro comercio ta negoshia pa loke por spera pa e siguiente aña.
E aña aki tawatin un total di 859 participante, entre otro di paisnan manera Argentina – Armenia – Brazil – Chile – Colombia – Costa Rica – Ecuador – Mexico – Hulanda – Panama – Paraguay – Peru – Spaña – Merca – Uruguay y Venezuela.


text:
Introdukshon
General
Bo mester mèldu uso di tur remedi adelantá. Un siman promé ku tratamentu i den konsulta ku bo dòkter bo mester stòp di tuma aspirina òf otro remedi kontra doló ku ta kontené e ásido acetylsalicylic. Den konsulta ku bo dòkter òf e servisio di trombosis tambe bo mester para uso di remedi ku ta hasi sanger delegá, manera por ehèmpel Marcoumar, Sintromitis òf Clopidogrel. E dia despues di e prosedura bo por kontinuá uso di e remedinan aki. Si bo ta bou di tratamentu na otro kaminda òf bo ta alérgiko pa sierto supstansia òf remedi, bo mester mèldu esaki tambe.
E dia di e prosedura
Riba e dia di e prosedura bo por kome i posiblemente tuma bo remedi. Riba e dia ei bo no por apliká makiahe na bo wowonan òf apliká krema pa kara.
E prosedura
Promé ku e tratamentu un enfermero ta limpia e kueru rondó di e wowonan i ta pinta kaminda mester operá. Ku anestesia lokal pa medio di algun inyekshon, e klèp di wowo parti ariba i abou lo haña anestesia. E tratamentu ta dura mas o ménos 30 minut pa e klèp di wowo parti ariba i mas o ménos un ora pa esnan parti abou. Ta kima e adernan sera durante e prosedura pa asina prevení sangramentu. Ta sera e heridanan ku un kosé ku ta kita atrobe despues di mas o ménos un siman. Ta tapa e puntanan di e kosé ku pleister chikitu. E pleisternan mester keda na lugá pa un siman. No kita nan òf trata di kita òf kòrta e puntanan bo mes!
Konseho despues di un korekshon di klèp di wowo
- Si tin un poko pèrdida di sanger, drumi plat i primi e herida pa 10 minüt ku un gas òf pida paña. Despues di 10 minüt e sangramentu mester a para.
- Ora e anestesia kita, e areanan tratá por sinti doloroso. Ta konsehabel pa tuma un òf dos paracetamol na tempu (por ehèmpel promé ku bo bai drumi). No tuma aspirina. Esaki por hasi sanger delegá.
- Ora ta trata un korekshon di e klèp di wowo parti abou, por ta asina ku e dòkter ta duna bo un resèpt pa un remedi ku ta prevení infekshon, ku ta promové sanashon di herida i tin un efekto trankilisante. Apliká e krema aki poko poko na rant di e klèp di wowo pa e krema meskla bon ku e líkido di wowo. Ripití esaki dos bia pa dia.
- Usa un kòmprès friu òf un saku di bonchi di fris durante e promé 3 dianan kada ora pa mas o ménos 10 minüt pa fria i asina prevení hinchamentu i ku rondó di e wowo ta bira blou. No buta e kòmprès friu òf saku di bonchi di fris direktamente riba e kueru i e herida, pero protehá esaki dor di buta un pida gas òf paña bou di e kòmprès friu.
- Ta konsehabel pa no bebe alkohòl pa 24 ora despues di e tratamentu. Alkohòl por hasi sanger delegá.
- Si bo kabei di wowo (wemper) ta pegá na otro, bo por limpia nan poko poko ku awa i un pida katuna òf posiblemente ku vaselin.
- Laga e pleisternan na lugá te ora bo bai poli pa kòntròl i pa kita e puntanan. Bo ta haña un sita pa esaki.
- Riba e dia di bo prosedura mes bo por baña. Purba tene e klèpnan di wowo seku mas tantu ku ta posibel. Si e klèp di wowo muha, seka nan poko poko ku un sèrbètè.
- Evitá trabou ku ta eksigí hopi esfuerso, pero tambe di bùk i hisa durante e promé siman. Despues di 7 dia bo por hasi trabou di kas leve i trabou atministrativo. No ta rekomendabel pa hasi trabou duru, landa, bai sauna i deporte intensivo pa e promé dos simannan.
- Bo por sufri di lus fèl, prinsipalmente lus di solo, den e promé simannan despues di e prosedura. Hasi uso mas tantu posibel di un brel di solo. Tambe bo por eksperensiá un sentimentu lam na e klèp di wowo òf wemper. Tambe por ta asina ku e klèp di wowo ta sinti stèif, prinsipalmente ora bo ta hasi bo wènkbrou. E sensashonnan aki lo disparsé durante e proseso di sanashon di mas o ménos 4 pa 6 luna.
- Bo tin dos momentu di kòntròl; despues di un siman pa kita e puntanan i pa kontrolá e sikatris. E di dos kòntròl ta despues di 6 pa 8 siman pa wak kon e rekuperashon ta bai.
- Ta importante ku ta yega na e resultado final despues di 6 luna.
Teksto di hustifikashon
E teksto aki ta destiná pa komplementá e kombersashon ku bo dòkter. E informashon general aki no por hustifiká kada situashon individual tur bia. Si bo tin kualke pregunta despues di lesa e informashon aki, e siruhano plástiko lo ta kontentu di papia ku bo durante ora di konsulta. Por ta útil pa skibi bo preguntanan adelantá.


text:
Ey ey“Señor ta mi wardador, mi'n tin falta di nada. Den cunucu di yerba berde e ta ponemi sosega. E...Read more
"Dios ta amor... y amor ta Dios, maske mi no ta na e mundo aki, tur dia lo mi ta...Read more
Mino a muri. Ta pesey mi no a bisa ayo. Mi a dijes habri mi halanan y bula bai keiro....Read more
Bou di alanan di Dios mi ta sigur, Abo cu a biba bou amparo di altisimo, ta hospeda den sombra...Read more
“Dios ta amor… y amor ta Dios, Maske mi no ta na mundo aki, tur dia lo mi ta banda...Read more
Si nos ta biba, nos ta biba pa Dios, Y si nos muri, nos ta muri pa Dios, Por lo...Read more
Laga tur locual cu ta sperami ta bunita Laga tur locual cu mi ta encontra na caminda ta bunita Laga...Read more
Ta anuncia fayecimento di: “George Eduard Kaersenhout” “Bini, yiunan bendiciona di mi Tata” asina Señor ta bisa, Ricibi e Reino...Read more
Mi Dios, Mi Señor, Mi Salbador Cu Bo amor infinito tenemi den Bo braza Ya no tin scuridad Unicamente Bo...Read more
Haya mi falta, pero lagami bay. Mi a yega na final di e caminda Solo a baha pami Mi no...Read more
Mi tin Dios pa wardador, Pues mi n’ tin falta di nada: Señor, ta mi wardador Mi'n tin falta di...Read more
Hopi bo a duna nos, hopi bo a nifica pa nos. Diripente bo a bay for di nos, lo bo...Read more
Ta anuncia fayecimento di: “Antolin Esteban Kock” Señor ta mi wardador, mi’n tin falta di nada; den cunucu di yerba...Read more
Ad Patres Funeral home Ta anuncia fayecimento di: “Reginita Kock” Señor ta mi wardador, mi’n tin falta di nada; den...Read more
‘’Mi ta alsa mi bista na serunan, di unda mi yudansa lo bini?” “Mi yudansa ta bini di Señor ku...Read more
Ad Patres Funeral Home ta anuncia dia di condolencia y entiero di Famia Wouters. Ta anuncia fayecimento di: “Carolina...Read more
Ad Patres Funeral Home ta anuncia fayecimento di famia Wouters. Mama, tanta y yiu. Ta anuncia fayecimento di: “Mirella Jennyfer...Read more
Anuncio di morto: Donald Michael Orlando Rafael DijkhoffRead more
“Dios ta amor… y amor ta Dios, maske mi no ta na e mundo aki, tur dia lo mi ta...Read more
Cu dolor den nos curason pero conforme cu boluntad di Dios, nos ta anuncia fayecimento di, Ferdinand Moore “ Chito...Read more


text:
ORANJESTAD,Aruba
Parlamentario Endy Croes ta keda preocupa cu e tardansa enorme actualmente promer cu un entrepreneur por haya un permiso pa e por habri su negoshi. Nan ta wordo manda di cashi pa muraya pa tur sorto di papel. Hopi biaha e ambtenaar no t’ey y e entrepreneur mester warda te ora cu e ambtenaar bolbe. Tin tardansa y retraso cual ta costa e entrepreneur masha hopi tempo y placa mientras esun sinta tras di e lessenaar, kende su salario ta garantisa tur fin di luna cu tur sorto di proteccion di LMA, ta “chill” y no ta sinti e dolor di e homber cu ta inverti pa aporta na economia ta pasando aden.
Un carta contra programa di gobernacion
Parlamentario Endy Croes ta splica cu su trabou ta pa controla gobierno y momento cu e ta sinti cu mester atencion pa cumpli cu facetanan den nos programa e lo sa di adresa esaki pa e wordo corigi. No por ta asina cu un Directeur di un departamento a manda un carta rond durante aña 2018, pues durante e gobernacion aki, anto e carta ey ta bin na vigor sin mas, pio ainda cu e carta ta liña recta contra nos programa di gobernacion 2017-2021. Riba pagina 14 di e programa di gobernacion 2017-2021 “Hunto pa Aruba” firma pa Coalicion ta stipula hopi cla lo siguiente: “Gobierno lo aumenta efectividad y eficiencia di servicionan cu sector publico ta brinda na sector priva y lo elimina ‘red tapes’ y tardansa innecesario den proceso di otorgamento di diferente permiso mediante un Ley di Restauracion Economico (Crisis en Herstelwet)”. Esaki hustamente pa acelera procesonan pa diferente tipo di permisonan.
Caminda di cruz
Cu e cambio cu DWJZ a haci via un carta na 2018 ta incomprendibel cu gobierno por a acepta esaki sin mas. Mas bien mi ta kere cu e carta aki no a capta atencion di gobierno. Resultado awe un cantidad di casonan unda hendenan ta solicita pa un permiso por ehempel pa un koffiehuis vergunning of restaurant vergunning A of B di cual tur ta pasando caminda di cruz cu un tardanza nunca bisto pa nan por logra haya un permiso.
Parlamentario Endy Croes ta urgi gobierno pa dedica atencion na e maneho aki cual Parlamentario Croes a considera “maneho morocoy” orkestra pa Directeur di DWJZ y ta pidi Gobierno pa tuma pasonan necesario den e proximo simannan pa asina corigi esaki y cumpli alabes cu e programa “Hunto pa Aruba” alrespecto fomenta crecemento economico.
Ningun hende ta indispensabel
Parlamentario Endy Croes ta sigui splica cu “ningun hende” ta indespensabel y esaki ta conta pa su propio persona. Tampoco por ta asina cu un ambtenaar no ta na trabou awe y tur proceso ta tranca. Aki tambe mester atencion y si tin baranca den caminda cu no kier coopera, wel segun Parlamentario Endy Croes masha facil: Hala nan un banda y pone esnan cu si ta sigui vision di Gobierno pa logra cumpli cu entre otro e crecemento economico. Echo ta cu e coordinacion entre DVG-Polis-Brandweer y DWJZ ta “FATAL”.
Mester di boluntad pa drecha cos
Mientras mester corda cu sector priva ta emplea alrededor di 50 mil trahador. Nos tin 4000 hende inscribi na DPL “sin trabou” buscando un trabou. Nos tin un cantidad di inversionista y entrepreneur cu kier core e riesgo pa habri un negoshi pa crea empleo y entrada pa gobierno. Nos tin un maneho morocoy implementa pa DWJZ cu no ta traha y ta contra e vision di gobierno. Parlamentario Endy Croes a manda un carta pa gobierno pa agrega e punto aki riba agenda e siman binidero pa den reunion cu Ministernan esaki wordo atendi mientras Parlamentario Endy Croes mes lo acerca entre otro Minister Danqui Oduber bou di kende esaki ta cay pa discuti un cu e otro pa corigi esaki di inmediato. Segun Parlamentario Endy Croes e cos aki ta masha facil pa corigi y hunto cu e boluntad di gobernantenan nos lo mester drecha esaki. Nos ta priminti pueblo cu lo trece un cambio den esaki.


text:
Si bo ta den bo tempu di support, Laga nos sa libremente kua problema bo tin. Nos ta djis lagabo ku un lista di ehempel di tur loke ta kai bou di BMS support.
- Bo ta keda ku hamber
- bo tin ku bai sali
- bo a cheat
- bo a kansa di sierto kuminda
- tin kos ku bo no ta kome of no mag di kome
- tin kos kubo ke hinka den bo plan
- bo no ta bahando
- bo a subi un tiki bek
- bo no sa kon hinka bo dia den otro
- bo tin ku traha warda
- bo tin diferente invitashon
- ba perde motivashon
- bo no ta bayendo af
- bo sen no ta yega pa e kumindanan
- bo no tin tempu
- bo no sa kon pa start of sigui
- Bo ta tristu pa ku bo peso
- Etc etc etc


text:
Fraccion di AVP mas cu seis siman pasa a entrega un carta na Presidente di Parlamento pa yama un reunion publico cu presencia di Minister di Enseñansa, Rudy Lampe, ora cu tabatin discusion na Colegio San Nicolas, ora cu tabatin discusion cu werksternan, ora cu tabatin discusion cu esnan cu ta duna les di landamento, ora tabatin discusion riba e situacion di Emmaschool y Paso pa Futuro, na mes momento cu AVP a entrega un peticion pa un reunion publico, tanto fraccion di MEP y POR as entrega un carta cu e peticion pa un ‘bijeenkomst.’
“Pa colmo awe tin cu constata cu ni e bijeenkomst aki a wordo yama, pues claramento por tuma nota cu ta un wega politico caminda e fraccionnan aki cu ta sostene gobierno, kier proteha e Minister pa e no bin un reunion publico pero nan no ta ni garantisa cu e bijeenkomst cu nan a pidi, tampoco a tuma luga.
Pa fraccion di AVP e Minister aki mester bin Parlamento pa duna cuenta den un reunion publico caminda tur hende por scucha kico realmenta ta pasando den enseñansa pa motibo cu AVP a tuma nota di e wega cu a bin ta tumando luga, caminda ora cu e hendenan welga y subi caya, Prome Minister ta invita nan bin sinta den su oficina, duna nan te cu buscuchi, bida nan pa keda pendiente cu su persona lo bay tin un contesta pa nan y despues nunca mas!
Pueblo por a ripara esey ora cu el a bay bishita Simar, bisando cu ‘ami no sa mes di e problema aki,’ caminda el a sinta no solamente cu a maestronan, no solamente cu e muchanan y mayornan, kendenan a bin welga dilanti oficina di Parlamento y gobierno.
El a sinta cu nan, primintinan cu nada ta bay pasa cu nan lo keda den nan edificio pa despues bay Simar y bisa cu e no tabata na altura di kico tabata pasando y cu e no tabata sa mes di e decision di Minister di Enseñansa.
Pa haci e asunto aki ainda mas interesante pero tambe comico, Minister Rudy Lampe ta saca un documento riba cual por a tuma nota cu e cambionan aki ta decisionnan di Conseho di Minister, loke ta lanta e pregunta si Prome Minister tabata na soño den e reunion di Conseho di Minister aki.
Minister Lampe no a haci e cambio riba su mes, ya cu e tin un carta di Ministerraad den cual ta wordo bisa cu nan a bay di acuerdo cu e decision di e Minister aki pero ya caba tur hende ta custuma cu e Minister aki kende ta gaña so e ta gaña y cada bes laba man cu e no sa di nada pero Minister Lampe tin prueba cu e carta di decision di Conseho di Minister, cu Prome Minister ta presidi.
E carta ta mustra cu e Minister di Enseñansa a trece puntonan aki dilanti y henter Conseho di Minister a bay di acuerdo cu e por tuma e decision ey y esey ta di lamenta ya cu ta bolbe mustra cu pueblo no tin gobernantenan serio y cu ta respeta nan mes, caminda si nan a tuma e decision aki, anto para p’e y argumenta pakico bo a tuma e decision aki y punto pero no bay sconde tras di excusa barata como si fuera bon no sa di nada,” Parlamentario pa fraccion di AVP, Marlon Sneek a declara.


text:
Prome Minister Evelyn Wever-Croes: DISCURSO PROME MINISTER NA CONFERENCIA ANUAL DI TURISMO CATA
Prome Minister Evelyn Wever-Croes: DISCURSO PROME MINISTER NA CONFERENCIA ANUAL DI TURISMO CATA
“E evento aki ta importante pa conta cu e apoyo pa por sigui hiba Aruba na otro nivel pa sigui progresa”
ORANJESTAD – Diamars a tuma luga e di 34 edicion di “Conferencia Anual de Turismo (CATA). Despues di dos aña cu e evento a tuma luga virtualmente, e aña aki Prome Minister Evelyn Wever – Croes tabatin e placer di reuni cu tur socio y aliado Latinoamericano. Na e ocasion a reconoce con Latinoamerica a converti den un mercado hopi importante pa Aruba.
Prome Minister durante su discurso na e evento a enfatisa riba e union cu tin cual a yuda pa enfrenta y vence exitosamente tur adversidad cu a presenta durante di e pandemia. “Mi kier gradici un y tur un bes mas pa e esfuerso, y pa semper lucha pa bay dilanti sin rindi. Y asina logra cu e mercadonan a sigui mantene Aruba den top.”
Prome Minister a enfatisa cu Aruba nunca a para keto durante di e temponan dificil, al contrario, semper a sigui dedica tempo y atencion na crea strategianan nobo. Tambe a tene na cuenta protocolnan di siguridad pa ta prepara pa preveni plamamento di e virus, na momento cu a anunica reapertura di frontera. Di e forma aki ta percura pa cuido di salud di tur Arubiano y bishitante.
“Aña 2020 a trece hopi les cu ne, entre otro: balora un brasa, un sonrisa, comparti cu otro, saca un man pa yuda un otro, y pa disfruta den compania di nos sernan keri. E tabata un aña den cual mester a custuma na biba den un manera diferente pa cuida salud di bo mes y di otro. Tambe mester a cera porta y stop di ricibi turistanan cu aña tras di aña a yena Aruba cu alegria a traves di e bishitanan y nan entusiasmo desplega na momento di conoce e cultura Arubiano.
A pesar di e tempo dificil aki, Aruba a enfoca pa sali dilanti y prepara mihor pa ora cu tur cos bolbe na normalidad. Pa sigura cu lo sigui ofrece tur locual ta haci Aruba un pais atractivo, unico y diferente,” Prome Minister a expresa.
Prome Minister a termina enfatisando riba e importancia di e tipo di eventonan aki manera CATA, y reconoce con importante e ta pa conta cu e apoyo, pa por continua hiba Aruba na otro nivel y sigui progresa.


text:
ORANJESTAD,Aruba
Diamars 7 di januari 2020 te cu Dialuna 13 di januari 2020
DIP ta e departamento cu ta encarga cu otorgamento di kavelnan pa nos carnaval. Den cuadro di e tarea ey DIP ta publica adhunto su calendario pa Carnaval 2020. Tur e actividadnan aki lo tuma lugar den e edificio di infrastructura (INFRA-complex) na Sabana Blanco no. 68.
Buzonnan pa peticion pa kavel.
Publico carnavalesco lo por cumpra su peticionnan pa kavel na DIP y lo tin 5 buzon pa deposita e peticionnan. Dos buzon pa kavel pa parada grandi na Oranjestad, un buzon pa kavel pa bende cuminda y bebida pa Carnaval na San Nicolas, un buzon pa bende cuminda y bebida pa Carnaval na Noord y un buzon pa bende cuminda y bebida pa Carnaval na Oranjestad.
Diamars 7 di januari 2020 te cu Dialuna 13 di januari 2020 por cumpra y deposita peticion pa kavel pa Carnaval 2020 na oficina di DIP di 8.00 a.m. pa 12.00 p.m. y di 1.00 p.m. pa 3.30 p.m. Diamars 14 di januari 2020 den presencia di notario lo saca e nombernan di e personanan cu ta bin na remarca pa un kavel.
DIP kier recorda tur persona cu ta bin na remarca pa haya un kavel pa tuma bon nota di e condicionnan cu ta aplicabel pa e permiso di e kavel. Si no cumpli cu un of mas di e condicionnan stipula den e permiso, lo cancela e permiso, cu consecuencia cu e kavel lo wordu otorga na un siguiente persona riba lista. Tambe e persona lo no bin na remarca mas pa haya permiso pa un kavel pa Carnaval den futuro. DIP no ta acepta ningun poder (machtiging) pa bin busca permiso pa un kavel. E persona cu a bin na remarca pa haya un kavel mester ta personalmente presente na DIP pa busca su permiso.
Peticion pa kavel pa trailer, stellage of auto.
Tur persona mayor di edad (18 aña pariba) por haci un peticion na Minister encarga cu Infrastructura, pa medio di DIP pa bin na remarca pa haya un kavel canto di caminda riba e ruta di Carnaval na Oranjestad. Si bin resulta cu e persona cu a haci peticion no tin 18 aña ainda automaticamente su peticion ta invalido.
Cada peticion ta costa Af. 4,= na stampia, segun e Zegelverordening (AB 1998 no. GT 1), art. 34. Un persona por bin na remarce pa permiso pa un kavel so. Si acaso un persona su nomber sali mas cu un biaha, e prome biaha so lo conta pa haya un kavel. Igual ta conta si acaso un adres sali mas cu un biaha, e prome nomber registra na e adres ey ta conta pa un kavel.
Prijs pa kavel (permiso) ta: Afl. 25,= pa retributie, Afl. 4,= stampia y Afl. 135,= pa precario, segun e Retributie en Legesbesluit Directie Infrastructuur en Planning (AB 2004 no. 7), art. 1.
Personanan cu ta bin na remarca pa haya un kavel pa medio di e tombola na oficina di DIP tin cu acudi personalmente na DIP situa den e Compleho di Infrastructura na Sabana Blanco 68 pa scohe su kavel. E scohemento di kavel lo bai segun e sequencia cu a saca e nombernan for di e tombola. E persona cu bin scohe su kavel mester bin cu un identificacion valido, sea cedula, rijbewijs of paspoort.
Den e parkinglot dilanti The Cinema, Parlamento, Bestuurskantoor y tambe dilanti di ex- Douanekantoor, The Jewelry Center y Royal Plaza NO por pone auto of tent. No ta permiti pa pone trailer, stellage, pallet of carton den e parkinglot aki.
Den caso cu un persona cu a bin na remarca pa un kavel y no a haci uso di esaki un siman prome cu e dia di e parada grandi di carnaval esta diadomingo dia 16 di februari 2020, e permiso ta caduca y DIP por duna e kavel aki na un di e otro personanan cu ta aparece riba e lista di espera na DIP.
Desde dialuna dia 3 di februari 2020 ta permiti pa pone trailer, stellage of auto (entre 7.00 a.m. y 7.00 p.m.) cu excepcion di L.G. Smith Boulevard caminda DOW lo instala tent. Prome cu dialuna dia 09 di maart 2020 tur trailer, stellage of auto mester ta kita.
Peticion pa kavel pa bende cuminda y bebida.
Pa bin na remarca pa un kavel pa bende cuminda y bebida, un persona mester haci un peticion na Minister encarga cu Infrastructura, pa medio di DIP. E peticion aki tin e mesun procedura cu e peticion ariba menciona. E persona cu a bin na remarca pa haya un kavel pa bende cuminda y bebida mester pidi un “Buffetvergunning” na Directie Wetgeving en Juridische Zaken despues di a ricibi su permiso na DIP.
Tin en total mas o menos 12 kavel di Gobierno disponibel pa benta di cuminda y bebida na Oranjestad, Noord y San Nicolas.
DIP lo entrega e permisonan di e siguiente manera:
Procedura pa scohemento di kavel na DIP.
Promer dia, diasabra, 1 di februari 2020, cuminzando for di 8.00 a.m. en punto.
- Tur buffetvergunning pa districto di Oranjestad.
- Number 1 te cu number 50 (trailer/tent/stellage).
- Pauze ± 1 ora.
- Number 51 te cu number 100 (trailer/tent/stellage).
Segundo dia, diadomingo, 2 di februari 2020, cuminzando di 8.00 a.m. en punto.
- Tur buffetvergunning pa districto di Noord y San Nicolas.
- Number 101 te cu number 150 (trailer/tent/stellage).
- Pauze ± 1 ora.
- Number 151 te cu e ultimo number (trailer/tent/stellage).
E persona cu yega laat ta perde su turno y lo mester keda warda te despues cu yama e ultimo persona prome cu pauze of prome cu cuminza cu e 50 siguiente personanan of despues cu yama e ultimo persona pa e dia ey.
Personanan cu tin buffetvergunning pa districto di Noord y San Nicolas por cuminza pone nan trailer of tent desde diaranson, 3 di februari 2020, pa districto di Oranjestad tambe por cuminza pone nan trailer of tent desde dialuna dia 3 di februari 2020 (entre 7.00 a.m. y 7.00 p.m.).
DOW lo instala tent riba e kavelnan na L.G. Smith Boulevard pa personanan cu a bin na remarca pa e kavelnan aki pa medio di tombola. Riba dicho kavelnan no ta permiti pa para auto, pone stellage of trailer ni cualkier otro objecto cu por trece daño na e suela.
Tambe lo tin tribuna disponibel riba e ruta pa facilita personanan cu no a bin na remarca pa kavel y/of ta desea pa hasi uso di un tribuna pa disfruta di Carnaval. Pa esakinan no ta existi ningun tipo di reservacion. Esun cu yega prome por tuma asiento riba e tribuna.
Tambe lo tin mas o menos 7 toilet trailer instala riba e ruta di carnaval pa facilita e publico.


text:
Recientemente studiantenan di Colegio Nigel Matthew, HAVO-Langtraject-2, na San Nicolas a presenta nan proyecto final pa e vak di Natuurkunde, ‘Con pa Traha un Cas Autarkico.’
Un cas autarkico ta un cas cu ta haci uzo di e elementonan di naturalesa y materialnan di naturalesa cu nos lo yama “milieu vriendelijk-/zelfvoorzienend huis”.
Representantenan den nos comunidad cu tin e debido conocemento di e topico aki a haci e evaluacion di e proyecto final. DNM su medewerker Sr. Naviel Lue a forma parti di e hurado.
E docente di Natuurkunde y Scheikunde (CSN) juffrouw Mariebelle van der Linde a bin cu e iniciativa y idea di e proyecto aki. Como proyecto e studiantenan di CSN mester a traha un cas autarkico.
Nan mester a tene cuenta cu 4 aspecto di e cas. Un di e aspectonan tawata relata na medio ambiente (milieu-aspecten). A base di un beoordelingsmatrix pa e presentacion e hurado mester a califica e gruponan y nan proyecto.
Locual cu e medewerker di DNM mes a conta ta cu tabata un experencia unico y educativo pa por a wak e studiantenan presenta nan idea di nan cas autarkico. Tabata great pa por a wak e studiante pensa riba diferente aspecto di un cas asina cu ta clasifica como off-grid, entre otro captura energia renobabel (renewable energy), cosecha awa, reuzo di awa, uzo di materialnan di isolacion y maneranan pa por procesa sushi organico (gft-afval) via compost.
DNM a keda satisfecho cu e invitacion y e initiativa di e docente. Tambe ta encurasha otro scolnan y docentenan pa bin cu proyectonan manera esun aki pa duna nos muchanan e libertad pa busca informacion di solucionnan pa problematicanan cu nos medio ambiente ta enfrenta. E generacion cu ta na scol awor ta esnan cu ta biba y wak e problemanan cu hopi hende di e generacionnan anterior a bira lomba p’e. Adhunto tin algun potret di e evento.


text:
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
MINISTER NO TA COMUNICANDO
ATIA no a para einan, pero a manda un carta pa Minister di Asuntonan Economico, Comunicacion, y Desaroyo Sostenibel indicando nan preocupacion pa cu e desaroyo di nos economia, reforma fiscal y tambe cu no ta comunicando cu gremionan comercial. Minister Wever a invita ATIA y su hunta di directiva pa un reunion unda e lo por duna algun aclaracion ariba e decisionan tuma pa Gobierno di Aruba.
REFORMA FISCAL Y BBO
Punto principal cu ATIA a discuti cu Minister Wever ta e reforma fiscal y e decision tuma pa Gobierno pa cambia di rumbo y hisa BBO. Minister a informa cu mester a tuma hopi factor den consideracion, manera inflacion y poder di compra di comunidad, per tambe cu a tuma den consideracion e conclusionnan di rapport di e experto Dr. Schneider cu a investiga e efecto di introduccion di BTW manera e la wordo presenta na stakeholders.
DESICION FACIL
Como ATIA n ana informa cu nan ta preocupa cu e decision tuma ta esun “facil” pero no miho pa nos isla. Segun ATIA, e reforma total di nos sistema di impuesto lo eventualmente benificia Aruba paso e cumplimento cu e leynan stipula lo ta miho. Hisando BBO bo ta “straf” e comerciantenan cu ta cumpliendo cu pago di impuesto, pero bo ta no ta bai tras di esunnan cu no ta cumpli cu ley. Como gremio comercial nan ta keda enfoca cu mester baha gastonan structural di nos aparato gubernamental. Si baha gasto gubernamental y hisa compliance den varios area di impuesto, porta lo no mester hisa tarifanan mes. ATIA a enfatisa tambe cu gobierno mester ta transparente cu e resto di pakete di cambio den impuesto planea pa 2023. Gobierno a anuncia e cambio di tarifa di BBO, pero no a presenta ningun informacion di otro cambio tin planea pa introduci aki 3 luna.
COMPARTI RAPPORT
Segun e gremio, Minister no por a comparti e raportnan cu ATIA, pero a informa si cu pronto ATIA lo haya of un copia di e rapportnan of lo hasi un presentacion di e estudionan cu a causa gobierno pa dicidi pa hisa tarifa di BBO en bes di introduci BTW.
ORANJESTAD – Departamento di Asuntonan Economico, Comercio y Industria a base di informacion ricibi manera facturanan di importacion y gastonan relata na producion di webonan local a analisa y calcula e prijs nobo pa webo local, cu lo bira Afl. 6,65 pa un dozijn. Un aumento di Afl.1,02 pa dozijn. Asina e minister di economia a anuncia diamars, 6 di December. Mientrastanto Ee prijs nobo a drenta na vigor 5 december 2022, esta un dia prome.
(ADVERTORIAL)
ORANJESTAD - Como parti di A.T.A. su tarea di mercadea y maneha Aruba como destino turistico, tin diferente proyecto cu A.T.A. ta inverti aden. Ta trata aki di proyectonan tanto di mehoracion di producto como tambe proyectonan di desaroyo di producto. E proyectonan aki ta alinea cu e maneho nacional di turismo. Asina por bisa cu 90% di e gastonan di A.T.A. ta bay na mercadeo y di esaki entre 5% y 10% ta bay na nos producto turistico y e restante ta bay na mercadeo internacional.
ORANJESTAD - Awe, 5 di December 2022 pa 6or di atardi, sindicato FTA a yama un accion di protesta na El Gaucho Restaurant. Motibo di e protesta ta cu desde cu FTA a gana e referendum pa representa e personal na fin di Mei di e aña aki, no ta ricibiendo cooperacion di e empresa pa cu negociacion di un Contrato Colectivo di Trabao (CAO).
ORANJESTAD Vacation Rentals Professionals of Aruba (VRPA) ta sostene pa aplica room tax pa tur vacation rentals. Asina e asociacion cu a wordo funda na aña 2021 cu e meta pa defende e beneficionan di e industria di Vacation Rental na Aruba ta bisa diabierna. Segun e asociacion, nan ta den combersacion cu diferente stakeholders pa haci inicio na un etapa di colaboracion pa yega hunto na e mihor opcionnan pa profesionalisa e sector pa cumpli cu rekisitonan regulatorio. Ultimamente varios gremio ta pone enfasis riba e deber di vacation rentals pa cumpli cu impuesto, ta hopi importante na remarca cu ora ta papia di mercado di vacation rentals profesional, significa cu tur e companianan aki ta cumpli cu nan impuesto. VRPA ta sostene pa aplica room tax pa tur vacation rentals. VRPA ta den combersacion cu Departamento di Impuesto, AHATA y A.T.A. pa propone miho practicanan den regulacion incluyendo, cobransa, acuerdonan cu AirBnB y VRBO.
MIAMI – Aruba tin por lo menos 3 di e 23 miho resortnan all inclusive of cu ta ofrece un of otro tipo di servicio all inclusive segun un lista complia pa TripAdvisor y Expedia. Asina e portal di e canal di television mericano Today (di The Today show:red) ta raporta diabierna. E resortnan di Aruba cu a ‘make the list’, ta #5 Riu Palace Aruba, #10 Hilton Aruba Caribbean y #18 Aruba Marriott Stellaris Casino. Segun e lista, e hotelnan aki ta forma parti di e lista di 23 hotel cu ta ‘perfecto pa bo y bo famia’. Sigur un bon propaganda atrobe pa nos isla.


text:
Recientemente a anuncia e prohibicionnan di biahe relaciona cu e crisis di COVID-19 cu lo drenta na vigor proximamente. Ta prohibicionnan di biahe desde algun pais specifico pa Aruba. Ta paisnan unda tin brote di e virus aki y cu lo por forma un peliger pa nos comunidad. Na mes momento ta adverti ciudadanonan pa no biaha si no ta necesario!
E paisnan aki ta lo siguiente:
- China (incluyendo Hong Kong, Macao y Taiwan)
- Singapore
- Iran
- Korea (rep)
- Hapon
- Union Europeo
- Gran Britania
- Noruega
- Suisa
Personanan cu a bishita un di e paisnan aki ultimo 14 dianan no por biaha pa Aruba. E prohibicion aki no ta aplicabel pa pasaheronan residencia na Aruba (dus personanan cu ta biba na Aruba). E fecha cu e prohibicion lo drenta na vigor a wordo adapta un tiki y lo ta dialuna 16 di maart 2020.
Ta keda na e aerolineanan si nan ta continua cu e buelonan pa Aruba si of no. E decision aki ta depende di hopi factor, incluyendo factornan operacional, demanda y prohibicion di otro paisnan.
Pasaheronan cu ta purba bin Aruba bek desde otro pais of via otro paisnan (transito) por core e riesgo di keda pega na e pais di transito. Otro paisnan of aerolineanan por dicidi pa stop buelonan sin previo aviso. Personanan cu ta opta pa sali for di Aruba ta core e risico di keda pega den exterior.
Teniendo cuenta cu tur e factornan aki, ta suplica tur hende pa evalua, pensa hopi bon prome cu dicidi pa biaha pa exterior of pa bin Aruba bek. Ta conseha pa estrictamente no biaha si no ta necesario. Tene na cuenta cu seguro di biahe no ta cubri e pandemia di Coronavirus.
Gobierno di Aruba ta consciente cu ta un decision drastico, pero na mes momento ta convenci cu e ta un decision necesario na bienestar di pais Aruba den su totalidad y ta necesario pa por contene y mitiga e menasa di e COVID-19 virus, pa asina proteha nos pueblo lo mas tanto posibel.


text: KRALENDIJK – Djadumingu último tabata ‘Djadumingu di Rama’. Parokia La Bírgen di Coromoto a tabatin selebrashon Eukaristiko porta sera. Ta posibel algun persona durante e selebrashon sinta paden, sinembargo esaki ta limitá pa evitá ku hopi hende ta presentá i no por tene kuenta ku e distansha sosial di mas o ménos 2 meter for di otro. Misa tabata afisiá pa Pader Alphonsus Baak, huntu kuné Lektor i Akólito Alejandro Rodriquez. 2 mucha a sirbi misa e mainta i algun lektor ku a lesa lektura i moderá. Radio Live 99.9 FM a transmití e misa pa medio di nan ‘Facebook page’. Gran parti di komunidat i otro nan a sigui esaki mirando ku mas ku 4 mil hende te ku awor a mira e grabashon òf a mir’é bibu i direkto. Na final pader a bendishoná un sirbibo di misa Mayjeantly Marceli i lector Ludwina Lendering, kendanan a kumpli un aña mas di bida. Kor La Bírgen di Coromoto a animá e selebrashon Eukarístiko. Despues di misa pader i algun parokiano a parti rama pa esnan ku a bin despues di misa pa tuma e rama dilanti di parokia.


text: KRALENDIJK – Suidadano Pascual Pablo Soliana a konta Radio Live 99.9 FM un mal eksperensia ku a sosodé kuné relashoná ku pagamentu di impuesto. “Mi tabata traha den gobièrnu i mi sa ku mi debe belasting”. Poko poko mi tabata paga, sinembargo nan no tabata indikámi kuantu mi mester paga. Despues nan a manda yamami pa drenta areglo di pago pa impuesto. Mi a bisa nan mi ta paga tur luna un montante. Nan a bisa ku nan ta bai kuminsá i si mi ta deseá pa pasa i asina sinta palabrá kon ta bai paga. Asina a kuminsá kita for di mi sèn tiki tiki na banko. Algu mas ku un aña despues e inspektor di ofisina di belasting, 1980 a bisami ku ami a paga di mas. Despues mi a risibí un karta ku ta bisa nan a kita 900 florin di mas. A pidimi pa bai ‘Ontvangerkantoor’ pa por risibí e montante. Ora mi a yega e ofisina nan a wak e kuenta i a resultá ku nan no a kita nada for di mi kuenta. Esaki ta manera ta un baño di awa friu. Inspektor ta bisa debe ta kanselá i riba mi kuenta tur sèn ta intakto. Mi a sigui traha i despues a tuma nota ku ta kita algu for di mi salario. Nan a splikami ta algu ku ora baha ku penshun e fondo ta kubri gastu di sierto kos pa tratamentu médiko. Mi mester a haña tratamentu médiko i nan a bisa nan no ta paga pasobra mi no tabata paga pa haña e servisio. Mi a paga awor ku a yega e momentu pa mi risibí trato médiko e no ta posibel. Pues a kita sèn for di ami, sinembargo e sèn no a bai e destinashon korekto. Despues di investigashon a resultá ku e sèn tei, sinembargo niun hende no sa unda e ta. Nan a bisami awor ku mi debe, i nan ta bin kue tur kos den beslag,”suidadano Pascual di 83 aña a konta. “Ami a bisa nan bin ku polis i mas, pasobra e kos no ta bai asina. Mi nietu a bai traha riba un tereno ku ta mi propiedat, i nan a bis’é ku e tereno ta den beslag. Mi ta wardando riba e karta di beslag. Mi a pidi hopi bia pa bai ku e kaso hues, esaki no a sosodé, pa asina mi mustranan e realidat. Mi ta puntra si nos ta biba riba un isla kaminda tin hustisia? Mi no ta sinti ku tin esei. Mi no tin defensa. Mi ta di akuerdo pa paga impuesto, sinembargo mi no ta aseptá ladronisia, ”Pascual a menshoná.


text:
FBI a papia ku Angelina Jolie i su yunan riba Brad Pitt.
Djamars último, dos agente di FBI a interogá Angelina Jolie i su yunan. E kombersashon lo a trata e pelea entre Brad Pitt i su yu hòmber Maddox di 12 aña. Segun TMZ e ofisina nashonal di reshèrshi merikano no tin e kaso ofisialmente den investigashon. FBI a hasi e preguntanan netamente pa determiná si ta nesesario pa tuma medidanan pa persegui e aktor Brad Pitt.
E agentenan kier a sa unda e insidente a tuma lugá. Dor ku e famia tabata den un avion durante e diskushon, por nifiká ku outoridatnan merikano no tin nada di bisa tokante e supuesto maltrato.
Luna pasá Jolie a pidi Pitt diborsio i a deklará ku e ke e tutela pa tur e seis yunan. Segun rumornan el a tuma e desishon ei despues ku Pitt a maltratá nan yu mayó. E aktor a nenga esei kategórikamente i a entamá un kaso hurídiko pa komparti e tutela di Maddox, Pax, Zahara, Shiloh, Knox i Vivienne.


text:
Moveshon basa riba edat
MOVESHON BASA RIBA EDAT I INFORMASHON TOKANTE MINI HOMETRAINER!
Moveshon pa muchanan bou di 18 anja:
mester move tur dia modera te ku intensivo alomenos 1 ora . P.e. kana, kore baiskel of hunga. E aktividatnan ku wordu hasi mester ta basa riba mantenshon of drecha nan forsa, flexibilidat, coordinacion i pa fortalese nan wesunan.
Moveshon pa adulto entre 18-55 anja:
mester move modera-intensivo alomenos 5 dia di siman un mei ora pa dia. P.e. kana intensivo, kore baiskel of traha den hardin. E moveshon mester ta alomenos 10 min sin interupshon.
Moveshon pa adulto di 55 anja i mas:
ta e mesun kos ku adulto di 18-55 anja. Pero nan por hasi e moveshonan mei ora pero mas trankil. P.e. kana of kore baiskel.
Hopi movementu ta ensera kore baiskel. I nos ta komprende ku por ta un poko difisil pa kore baiskel specialmente pa hende grandi na Korsou. Pero tin tambe hometrainer chikitu. Nos a pone un potret di esaki(riba nos facebook pagina) pa bo mira. Si bo ta interesa nos por bestel esaki pa bo for di Hulanda. Laga nos sa si bo ta interesa. Mail nos pa mas informashon!


text:
KRALENDIJK – Djabièrnè 13 di novèmber alrededor di mitar di diesun di anochi, dos outo a mishi ku otro den Kaya Grandi. Esaki a sosodé nèt dilanti di ofisina di UTS. Manera ta e prosedura, mester tuma kontakto ku CRS pa atendé asuntunan di seguro. Poko despues personal di CRS a presentá na e sitio pa atendé ku e aksidente, kaminda a resultá ku ámbos vehíkulo ku a mishi ku otro, a keda bon sin niun daño material. Simplemente nan a pega na otro.
PERSONAL DI CRS DEN PROBLEMA KU HULANDES EUROPEO
Despues ku e personal di CRS a kaba atendé ku e aksidente, el a subi su vehíkulo pa bandoná e sitio. Debí ku el a drenta Kaya Grandi for di direkshon kontrario, e mester a bai ku poko kuidou pa e sali bèk for di kaya Grandi. E momentu ei un djip manehá pa un Hulandes Europeo a kuminsá dirigí palabra fuerte den direkshon di e personal di CRS. Entre otro pa move rápido pa tráfiko por sigui. E hòmber basta furioso, a subi alsera ku su djip dilanti di ‘Littmans Jewelers’, pa e por pasa e vehíkulo di CRS. Na momentu ku el a logra pasa e vehíkulo di CRS, el a wanta brek i blòkia e vehíkulo di CRS nèt dilanti di kaminda ántes tabata ‘Julius Place’. Aki e vèn di CRS a alkansá e djip ku e Hulandes Europeo tabata manehá. E Hulandes Europeo a baha for di su djip bai furiosamente i a kibra e glas den banda patras di e vèn di CRS ku su man. Despues el a subi e djip, huntu ku un señora sintá na banda, i a kore bai. Shofùr di e bùs di CRS a sigui su tras mesora i a yama polis tambe i algu mas lat a detené e hòmber di inisial J.K.E.K. di 56 aña di edat riba Kaya Gilberto F. Betico Croes enkonekshon ku destrukshon.


text:
Kram Na Tripa Serka Un Bebi, Kousa i Tips!
Den e promé simannan di un bebi su bida e por tin hopi kram na tripa. Esaki no ta sosodé ku tur bebi.
Kousa
E kousa di esaki ta dor di ku su tripanan no a desaroyo kompletamente ainda. Apesar e tin ku kustumá ku e alimentashon ku e ta haña. Sòru pa e bebi bebe trankil anto ku e respu despues di kada alimento. Si e bebi bebe muchu lihé, airu por drenta i meskla ku su lechi. E airu ta bini den su tripa. Airu por okashoná kram na tripa pa e bebi. Paso si e airu ta muchu, e tripa tin problema pa deshasí di e airu. Un otro kousa por ta tambe ku e bebi ta alérgiko pa algu.
E kram nan na tripa ta kuminsá bira ménos despues di e di tres luna. Si bo ta duna lechi na pechu e ora ei wak bon kiko bo mes ta kome. I bebe sufisiente.
Bo por rekonosé ora bo bebi tin kram na tripa ora:
- E yora duru
- Ku e sapatia ku su manan i pianan
- Ku e trèk su rudianan na su barika
- Ku bo no por konsolá bo bebi apesar ku e ta den bo brasanan
Tips:
- Duna e bebi un masashi na su barika poko poko
- Move su pianan ku moveshon manera bo ta kore baiskel
- Wak si botika tin algu pa esaki
Si bo no sa sigur ku e bebi ta yora pa motibu di kram na tripa, ta konsehabel pa bo tuma kontakto ku bo dòkter di kas.


text:
Den e proyecto aki lo bay drecha, construi e palapanan y gazebonan na Mangel Halto.
Ya caba pa varios tempo esakinan ta den mal estado y tin cu a hasta wordo vandalisa. Ministerio di turismo conhuntamente cu Aruba Tourism Authority (ATA) a tuma nota di esaki y a dicidi di acerca Fundacion Parke Nacional Aruba (FPNA) cu Mangel Halto ta forma parti di dje. Den total lo bay construi 11 gazebo nobo y lo drecha 3 palapa.
Mangel Halto ta un area cu ta wordo hopi uza y frecuenta pa nos turistanan y nos localnan y pesey ta hopi importante nos drecha y mehora e area di naturalesa bunita aki. E proyecto aki lo bay cuminsa otro siman y dentro di poco nos lo tin tur e gazebonan nobo y e palapanan drecha. E proyecto aki a keda financia conhuntamente cu ATA y FPN.
FPNA como un fundacion independiente encarga cu e conservacion y maneho di areanan terestial y marino proteha na Aruba ta contento di por colabora cu ATA pa diseña palapanan y gazebonan cu ta tene naturalesa den consideracion pa asina trece balansa entre trabounan di conservacion y recreacion di localnan y bishitantenan.
Lama di Mangel Halto ta un area natural protehi cu ta conecta cu 'Marine Protected Area' (MPA) Mangel Halto Parke y ta sumamente importante pa proteha y conserva e area aki pa asina cumpli cu e ambicion di un turismo sostenibel cu lo beneficia Aruba su conservacion di naturalesa pa futuro generacionnan. – Fundacion Parke Nacional Aruba
Ministerio di Turismo ta traha segun su vision y maneho caminda ta enfoca mucho mas riba e turismo niche. Esaki nan ta e turistanan di “High Value, Low Volume”, e turistanan cu tin un entrada anual di mas di 150 mil dollar pa aña. Na momento cu kier atrae e grupo di turismo niche aki, nan tin cierto espectativa, pesey ta importante pa sigui mehora e producto Aruba. Aruba ta conoci como un destinacion di calidad pa mantene e espectativa aki mester keda haci inversion.


text:
Gobierno di Aruba ta anuncia cu scolnan ta keda cera te cu 31 di maart, ke men ta alarga e periodo di ceramento di scol. “Nos ta tuma na serio e situacion di emergencia ocasiona pa e coronavirus.
Mirando cu ta ser premira cu e ceramento aki lo por ta pa un periodo largo, mester cuminsa prepara pa adopta posibilidadnan di educacion digital. Mundialmente, hopi scol a wordo cera y segun Unesco, a bay over na online classes,” esaki ta loke Dr. Armando R. Lampe, Minister di Educacion, Ciencia y Desaroyo Sostenibel, a bisa den un conferencia di prensa di Gobierno awe.
Tin scolnan na Aruba ya ta uzando tecnologia di online learning.
Aki na Aruba, Gobierno a cuminsa for di aña 2018 pa digitalisa e enseñansa na Aruba. Internacionalmente, hopi online learning sites ta ofreciendo nan servicio gratis caba den e tempo aki di coronavirus. Un ta www.zoom.us. Un ehempel di splicacion pakico a scoge pa e website aki ta: www.tessable.com/het-coronavirus-online-lesgeven/ Otro ta lessonup.com cu ta gratis pa dos luna. E ta un website unda tin digital lesmateriaal pa tur vak y niveau cla caba.
Otro ehempel ta ‘Examentrainer’ di learnbeat.nl cu ta ofrece un programa completo pa enseñansa personalisa. Esaki ta inclui entre otro training interactivo cu ‘echte examenopgaven’ pa e materianan
• Hulandes, Ingles, Frances, Biologie, Economie
Otro uitgeverijnan tambe ta ofrece materianan manera:
• Wiskunde, Natuurkunde, Scheikunde y mas.
Kennisnet.nl, un fundacion funda pa organisacionnan den educacion primario y secundario na Hulanda, ta conseha lo siguiente:
1. Cada Scol/Schoolbestuur forma un ekipo pa pensa un plan y pa implementa esaki;
2. Palabra claramente cual ta bay ta e plataforma digital unda e maestro y alumnonan lo topa otro;
3. Wak cua materialnan educativo mester wordo uza pa logra e meta educacional planea;
4. Por graba diferente instruccionnan via canalnan online y stream esakinan;
5. Uza testnan formativo pa indica e desaroyo.
Pa logra esaki, tin diferente plataforma digital cu ta wordo uza pa comunica y guia studiantenan online:
• Google Classroom; • Google Hangout Meet; • Microsoft Teams; • Zoom; • Facebook Groups; • EdPuzzle; • Flipgrid; • Quizlet; • Socrative y • Moodle
Na Hulanda:
• ExamenTrainer di Learnbeat; • ExamenSprint di Noordhoff; • Malmberg; • Zwijsen; • Kennisnet VO-Content; • EduHint.nl; • Gynzy.nl; • Wiskunde Academie; • Math4all; • Wiskunde-examens; • Wiskundetrainer; • Biologiepagina.nl; • Natuurkundeuitgelegd.nl; • JuniorEintein.nl; • Spellingoefenen.nl; • Leestrainer.nl; • Breuken.nl; • Kindertube.nl; • Informatiebord.nl/oefenen/verkeersborden-quiz; • Leesmevoor.nl; • Redactiesommen.nl y • Digipuzzle.net/nl
Scolnan por crea nan Facebook page y interactua pa medio di e mayornan cu e studiantenan. Por uza e leerlingvolgsysteem manera Magister. Pa muchanan cu no tin internet lo busca un solucion pronto pa nan haya e informacion rekeri, entre otro tin contacto cu TeleAruba. Tur scol a haya material di SAM digital y e code con pa yega na esaki. Otro siman lo tin acceso liber na e material aki riba www.ea.aw.
Tur scol ta cera. Ta haci excepcion pa eindexamenkandidaten. Schoolexamens lo continua y ta depende di cada scol pa organisa e forma y pa comunica cu e studiantenan. Schriftelijk eindexamen to continua na mei segun informacion cu ta dispone di dje for di Hulanda. Por planea cierto lesnan pa eindexamenkandidaten si online classes no ta suficiente. E ta conta pa voortgezet onderwijs y beroepsonderwijs, cu ta mas flexibel pa loke ta planificacion di examens.
Pa loke ta actividad di stage, tur ta suspendi, cu excepcion di esnan cu ta core stage den e sector di cuido, cu na e momentonan aki ta hopi necesario.
Cu tur e indicacionnan aki e Minister ta bisa cu nan kier mustra cu no ta un periodo extra di vakantie tin, sino cu lesnan por continua di un manera digital y den forma di homeschooling. “Nos ta recomenda un y tur pa boso mesun proteccion y di bo sernan keri pa keda cas. Duna honor na nos Himno y Bandera kedando cas. Esey ta un acto patriotico,” el a duna di conoce.


text:
Fundacion Lotto pa Deporte (Lotto)
Historia di Fundacion Lotto pa Deporte
Fundacion Lotto pa Deporte a ser funda na 1982 cu e meta pa haya fondo pa deporte, educacion fisico y cultura. A dura sin embargo dos aña prome cu e fundacion por a cuminsa opera. Te na 1984 e fundacion a cuminsa cu benta di un producto di Lotto cu a haya e nomber “Lotto pa Deporte”. Den añanan 90 a añadi un di dos producto, asina yama raspaito. Na 1996 e Fundacion a haya un director nobo cu tabata tin como trabou principal pa automatisa e bendemento di Lotto. Prome tabata haci tur cos manualmente. Despues di negocia pa varios aña, a introduci e sistema on-line den luna di october di 1996. Durante di e añanan a introduci e productonan Catochi, Wega di number Korsou, Big 4, Lotto di Dia, Mini mega (Mega Plus), Lotto 5, Zodiac, Raspa y Facilito. Awendia e Fundacion ta bende nuebe producto. Den futuro e fundacion tambe lo introduci un producto di Bingo on-line pa e poblacion local. E fundacion cu a cuminsa cu 50 punto di benta awendia tin 195 punto di benta.
E organisacion
Fundacion Lotto pa Deporte ta un fundacion cu ta resorta bou di e Ministerio di Salud Publico y Deporte. E fundacion tin un directiva apunta door di Gobierno. E directiva ta supervisa e implementacion di e maneho di e fundacion y e director ta ehecuta e maneho.
E constelacion
Fundacion Lotto pa Deporte tin un oficina cu ta traha bou di responsabilidad di un directiva nombra pa ministro di Salud Publico y Deporte y pa ministro di Finanzas.
E meta di e fundacion
E meta di e Ley di Loteria Arubano ta pa duna apoyo financiero na deporte, practicanan fisico y cultura. Pa por realisa un otorgamento balancea di e fondonan na e organisacionnan deportivo, e Minister a asigna un Sport Subsidie Commissie (Comision di Subsidio pa Deporte) cu ta encarga pa inventarisa y controla tur subsidio pa deporte.
Subsidio
Desde october 1996 te cu december 2006 e fundacion a entrega mas cu 125 miyon na premio y mas cu 25 miyon a ser poni disponibel pa deporte y cultura. E fundacion a haci inversion grandi den proyectonan importante pa e pueblo di Aruba, principalmente e Parke Curason Jaburibari, Centro Deportivo Frans Figaroa, Stadion Guillermo Prospero Trinidad, Centro di Bario Jara, Centro di Bario Simeon Antonio pa no papia mes di tur e competencianan deportivo y materialnan deportivo.


text:
Calculacion di Dagloon
AKi bao por baha e Excel filesnan necesario pa por haci e calculacionnan di e dagloon segun leynan di SVb. Ta trata di un total di 3 Excel sheet, cual tur tres mester wordo poni hunto debi cu nan ta ‘gelink’ na otro. Tambe tin un PDF file cu splicacion.
Pa cualkier pregunta tocante e excelsheetsnan aki por tuma contacto cu SVb mediante info@svbaruba.org.
- calculacion SVB premie 2017.xlsx
- calculacion SVB premie cu code 2017.xlsx
- CALCULACION SVB SALARIO DIARIO 2017.xlsx
- INSTRUCCION PA CALCULA SALARIO DIARIO SVB 2017.pdf
Por baha tur file hunto den un ZIP file tambe: SVb Dagloon.zip


text:
Shamiro ta lansa "Sigui padilanti"
Después di su hitnan manera “Move Tur Montaña”, “Nunka Entrega” i ‘’Un Brasa So Mi Ke” awor Shamiro Anita, e kantante di Gospel di Kòrsou, ta bolbe lansa su tremendo kantika i videoclip nobo-nobo titulá ”Sigui Pa Dilanti”. E mensahe speshal di Shamiro den e kantika aki ta: maske bo trompeka i kai, maske tur speransa mester bai, maske hende lanta kontra bo, i maske ku e dolo no tin fin, no stòp di perseverá, no wak patras i SIGUI PA DILANTI. Paso ku Dios e bataya ta gana i tin un futuro briante ta warda bo.
Ta trata aki di un kantika ku Shamiro ta lansa, despues ku e la bin ta ekspandé su musika na Spaño riba nivel internashonal, ku kantikanan manera “No Soy Igual Que Ayer”, “Volare” i “Guiame”. Tur su kantikanan na spaño a logra yega te den e tòp di musika na entro otro Medellin Colombia, i ta hitnan grandi riba Youtube.
Den e tempunan disifil ku nos aki na Kòrsou i mundu kompletu a pasa i ta pasando aden, Shamiro su musika ta sigui yuda hopi hende tantu lokal komo internashonal. E tremendo videoclip di e kantika nobo aki ta motiva i pusha pa lanta para, no entrega, no wak patras i kontinua, paso awor ta e momentu pa “Sigui pa Dilanti”.
Shamiro ta gradisi Dios na promé lugá i tur hende ku ta sostené, wak, skucha, i/of kompartí su musika. Su orashon ta pa mas i mas hende rònt mundu keda bendishoná pa medio di e mensahenan positivo di Dios den su musika. P’esei su petishon ta pa tur hende sigui kompartí su kantikanan i videoclipnan ku otro pa asina mas i mas hende rònt mundu por “Sigui pa Dilanti”, paso ku Dios e bataya ta gana.


text:
“Manera hopi bon idea sa kuminsa den garashi esaki a kuminsa na un restaurant sinta ku par di amigu ku a sinti ku mester hasi algu den komunikashon. Mester a duna puebo un vos y mas ku tur kos konekta ku e pueblo ku ta huzando teknolgia moderno pa disfruta di nan kontenido nan preferi. Un computer un mic + internet tabata e hermentnan prinsipal, no por keda sin menshona e talento ku tabata all arround konosi na Korsou ta la atrahe sintonia, Gravier Cratsz.” Aki nos por apresia un par di e video nan ku a wordu traha den kuminsamentu na aña 2019. Aktualmente tin un kantidad di mas di 500 produkshon traha riba facebook for di april 2020 sikronisashon di e kontenido a kuminsa.
Nos Prome Programanan
my altest bblblbvxzcvdxvdvdvcdcvdz


text:
Noord ta e districto mas neglisha door di gobierno di AVP e ultimo 8 añanan aki. Ademas di scol secundario, Noord ta e districto cu mas a keda atras den inversion den careteranan y infrastructura en general. E adernan principal di Noord ta mal congestiona y e careteranan mes ta den mal estado (e.o. camindanan Tanki Flip pa Westpunt, dilanti hotelnan, Do it Center pa Superfood).
Noord mester di un Cambio pa Miho
Abo conciudadano cu tur mainta, merdia y atardi ta core riba nos careteranan pa y for di Noord, sa di kico mi ta papiando. Bo no por evita keda sin perde tempo valioso y iritante para den filanan larguisimo. Si no ta e luz di trafico banda di misa, ta e crusada banda di Wendys, sino ta wardando na e rotonde di Tanki Flip y asina mi por sigui menciona bo ehempelnan. E problematica aki ta uno serio pa habitantenan di e districto aki. E ta un sintoma di e crecemento di poblacion den e area aki, unda tanto local como turista a aumenta riba caretera pero nos ta mira cu gobierno actual no ta poniendo debido atencion na dje.
MEP su vision ta e solucion
Mientras gobierno di AVP ta sigui embeyece pa loco y sigui inverti den prioridadnan robes den otro districtonan, nos habitantenan ta sigui sufri den un trafico horibel bou condicionnan inaceptabel y limitativo. Den e vision di MEP nos lo pone enfasis riba mehoracion di e problematica aki cu un plan integral cu lo eleva e calidad di bida di nos hendenan. Un punto di accion inmediato ta: trece alivio den trafico door di pone un rotonde na Misa di Noord, rotonde na crusada na CMB y na Mc Donalds Noord, pone polis drumi na Bakval (caminda pa Marriott), Monserat y Palm Beach cierto parti y Jaburibari (caminda banda di Parke Curason). Igualmente lo traha riba mehoracion efectivo di transporte publico door di implementa un hub di Transporte Publico pa e districto pa asina haci mas facil pa un y tur por tin transporte. Esakinan ta djis poco ehempel di e plan integral cu ta trece alivio pa e districto di Noord.
Mi compromiso cu Noord
Mi curason, mi cas, mi hogar y esun di mi yiunan ta na Noord. Tur dia mi ta comparti loke hende di Noord ta pasa aden. Ya pa algun aña mi ta voluntario na Centro di Bario Noord, pushando pa trece evento y actividadnan sano pa nos comunidad. Mi compromiso ta pa sigui traha pa hiba Noord dilanti. Mi compromiso ta pa haci un diferencia den e calidad di bida di cada un di nos hendenan.


text:
ORANJESTAD - Diaranson mainta Parlamento a aproba e Presupuesto 2023 cu tin un surplus di 63 miyon florin. Esaki tin hopi tempo sin sosode, esta cu ta aproba presupuesto di e pais, prome cu e aña mes. Ultimo par di aña tabata entrega e presupuesto laat, y despues tabata tarda un eternidad pa aproba esaki, tin biaha te mitar di e aña den cual e presupuesto mestr ta vigente. Pa loke ta e logro di awe, Prome Minister Evelyn Wever-Croes personalmente ta considera esaki hopi particular pasobra segun e mandatario, e ta refleha e compromiso di Gabinete Wever-Croes desde cu a cuminsa goberna na 2017. E meta desde e prome dia tawata pa soluciona e problemanan financiero di nos pais. “Nos a traha hopi duro pa logra”.
Prome Minister a duna di conoce cu na 2018, a cera e deficit cu Gobierno a hereda. Na 2019, a cera e presupuesto cu un surplus di 4 miyon florin. Den e mesun tempo den Parlamento, Gobierno a anuncia cu na 2020 lo tin un surplus di 40 miyon florin pa cua motibo Gobierno tawata hopi orguyoso. Sinembargo, manera Aruba henter sa, e pandemia a causa daño y cambionan drastico. Resultado di esaki ta cu Aruba a conoce un deficit di 1028 miyon florin.
“Awe, Parlamento a aproba un presupuesto pa asina 2023 Aruba tin un surplus di 63 miyon florin. Esaki ta algo hopi grandi pa Gobierno y sigur pa nos pais”, Prome Minister a remarca.
Prome Minister a pone enfasis riba e importancia di tin un surplus den un presupuesto. Cu un surplus, Gobierno ta haya e espacio pa inverti den nos pais, entre otro den enseñansa, den cuido, den cuido di nos grandinan, den siguridad di nos pais, den infrastructura. Awor e producto 'final' ta bay pa gobernador firma y pa e colegio di supervision financiero controla esaki y wak si realmente e ta cumpli cu e norma. Den prome bista, ta mustra cu esaki ta e caso. Di otro banda, ta importante pa wak
ORANJESTAD – Un dia despues di e sentencia monumental di Corte dialuna unda cu tres hues a dicta cu matrimonio di mesun sexo ta posibel na Aruba y Corsou, gobierno di (por lo menos) Aruba ta keto keto. Noticiacla a haci intento pa un reaccion di e mandatarionan, pero te awor, tin un silencio riba esaki. Tanto prome minister Wever como minister di husticia Tjon no a reacciona ainda pa NoticiaCla. No ta conoci si nan ta formulando un contesta ainda, y cu tin cu duna nan e tempo pa asimila e cambio aki, por lo menos legalmente. Asina mes, e unico politico local cu a reacciona habri riba esaki, ta e lider di partido ACCION21, Miguel Mansur. E lider politico aki nunca a sconde e hecho durante e ultimo eleccion cu e ta e unico lider politico homosexual. Su contesta riba e sentencia ayera tabata corto pero claro, y a bisa solamente en corto, ‘porfin’ riba su pagina social. Mientras cu gobierno a keda keto (ainda) publicamente, e mester reacciona oficialmente dentro di e tempo stipula y wak si nan ta bay den casacion. Noticiacla a compronde cu e posibilidad pa esaki tuma lugar ta casi un hecho, mirando e pensamento for di comienso cu Aruba no ta bay ‘permiti’ e cambio di ley aki ‘ainda’.
ORANJESTAD – E subida di tarifa cu 1 Florin pa autobus nota drenta na vigor awe mas! Asina minister di transporte Ursell Arends a confirma e siman aki. Segun e mandatario, durante e ultimo dianan a tuma nota di diferente expressionnan di parti di chauffeurnan di autobus chikito encuanto e subida di tarifa cu 1 Florin, indicando cu lo kier cuminsa cobra esaki entrante 1 di december 2022. Pero e proceso legal pa regla e tarifa nobo no ta finalisa ainda segun e mandatario.
ORANJESTAD – Embahador di Reino Hulandes na Venezuela Robert Schuddeboom a reuni cu minister di husticia Rocco Tjon e siman aki, riba entre otro e reapertura di frontera cu Venezuela. Durante e reunion aki, Aruba a duna un splicacion amplio di e grupo di trabou cu ta preparando pa cu esaki, como tambe e analisisnan pa loke ta e impacto di esaki, teniendo na cuenta e parti di siguridad.
ORANJESTAD – Awe tardi gobierno y Aruba Tourism Authority a lansa un proyecto innovativo caminda nos localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scohe diferente hercisio.
ORANJESTAD – Despues di retraso di 2 aña, ta inicia fase 3 di proyecto Baby Beach. Dialuna mainta Minister Dangui Oduber tabata na Baby Beach caminda e a anuncia cu ta sigui traha ariba e masterplan di Seroe Colorado den e caso aki e proyecto di Baby Beach, anunciando e Fase 3 di Baby Beach su MasterPlan. E proyecto aki mester eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
ORANJESTAD - Diamars ultimo Parlamento a trata e ley cu finalmente ta duna minister di Husticia Rocco Tjon e luz berde pa por ehecuta e proyecto di ex-Codemsa, cual pronto lo bay wordo comberti den un centro di Husticia, caminda lo bay ubica diferente departamentonan hudicial hunto bou un solo dak. Aunke cu a inicia cu e proceso aki di algun tempo atras, tin un motibo pa cual e ley a tarda un poco pa wordo aproba, esaki pa motibo cu e la wordo adapta completamente, mirando cu e proyecto a nace for di ex-minister di Husticia Sr. Bikker durante Gabinete Wever-Croes I. E adaptacion ta ensera cu mas departamento lo bay wordo ubica akinan hunto cu otro departamentonan cu no tawata tin un luga fiho pa traha.


text:
Famianan di seis venezolano kendenan desde 4 di Mei 2022 a subi lama pa bay Pisca y nunca mas a regresa, ta pidiendo yudanza awor te na Colombia pa check si Guardacosta Colombiano por duna un man.
Famia di e tripulantenan di e boto di pisca a bay La Guajira na Colombia pa check si acaso autoridad por a haya algo eynan, pasobra nan tin 36 dia caba sin cu nan a haya ningun noticia di nan paradero, ni por comunica cu nan.
E boto a sali dia 4 di Mei 2022 for di e pier di Las Piedras na peninsula di Paraguana cu seis tripulante abordo, di cual 5 ta bin di mesun famia piscador. Cuatro dia despues nan a stop di comunica cu e famia.
Awor nan ta pidi solidaridad di prensa, di e piscadornan den e zona, pa nan ta extra vigilante. Pasobra nan sa cu cualkier boto cu drief sali di golfo Venezolano, ta wordo lastra pa coriente y yega te na peninsula di La Guajira.
E boto cu e nomber ‘Santo Amaro II’ a sali riba lama pa un viahe di 12 dia, cu tur permiso y revision necesario, pero te cu awe ainda no a tende nada mas di nan.
Nan ta hendenan cu ta subi lama pa asina alimenta nan famia, y pesey nan ta pidi autoridadnan maritimo na Colombia pa yuda nan cu informacion y buskeda. Segun e famia, den ultimo 30 dia a registra un total di 8 incidente cu botonan Venezolano, debi na e lama bruto cu tin. Algun tabatin suerte y a logra regresa, pero otronan manera e barco Arcangel Miguel cu a sink bay abao cu 6 persona.


text:
ORANJESTAD,Aruba
Procedura pa scohemento di kavel na DIP.
Promer dia, diasabra, 1 di februari 2020, cuminzando for di 8.00 a.m. en punto.
- Tur buffetvergunning pa districto di Oranjestad.
- Number 1 te cu number 50 (trailer/tent/stellage).
- Pauze ± 1 ora.
- Number 51 te cu number 100 (trailer/tent/stellage).
Segundo dia, diadomingo, 2 di februari 2020, cuminzando di 8.00 a.m. en punto.
- Tur buffetvergunning pa districto di Noord y San Nicolas.
- Number 101 te cu number 150 (trailer/tent/stellage).
- Pauze ± 1 ora.
- Number 151 te cu e ultimo number (trailer/tent/stellage).
E persona cu yega laat ta perde su turno y lo mester keda warda te despues cu yama e ultimo persona prome cu pauze of prome cu cuminza cu e 50 siguiente personanan of despues cu yama e ultimo persona pa e dia ey.
Personanan cu tin buffetvergunning pa districto di Noord y San Nicolas por cuminza pone nan trailer of tent desde diaranson, 3 di februari 2020, pa districto di Oranjestad tambe por cuminza pone nan trailer of tent desde dialuna dia 3 di februari 2020 (entre 7.00 a.m. y 7.00 p.m.).
DOW lo instala tent riba e kavelnan na L.G. Smith Boulevard pa personanan cu a bin na remarca pa e kavelnan aki pa medio di tombola. Riba dicho kavelnan no ta permiti pa para auto, pone stellage of trailer ni cualkier otro objecto cu por trece daño na e suela.
Tambe lo tin tribuna disponibel riba e ruta pa facilita personanan cu no a bin na remarca pa kavel y/of ta desea pa hasi uso di un tribuna pa disfruta di Carnaval. Pa esakinan no ta existi ningun tipo di reservacion. Esun cu yega prome por tuma asiento riba e tribuna.
Tambe lo tin mas o menos 7 toilet trailer instala riba e ruta di carnaval pa facilita e publico.


text:
ORANJESTAD, ARUBA (19 di mei 2021) – Recientemente eartesano Lia Maldonado cu a gana e competencia di “IT Challenge” a haci entrega di e prome 10 Divitanan. 10 persona cu a keda encanta cue obra di arte aki y no a duda den aporta na nos artesano local.
Aña pasa Cosecha tawata busca e “IT product” y e focus di e campaña aki tawata pa asina stimula nos artista y artesano pa por bincu un producto artesanal unico y autentico. E anochi aki LiaMaldonado cu su DivitA a gana e competencia. DivitA su nomber tawordo inspira door di e fruta di Watapana na Aruba, cu ta e Divi. E nomber ta un abreviacion di Divi tree Aruba. DivitA ta representa nos naturalesa, nos historia y nos cultura cu ta carga e orguyo Arubiano, e custumber y tradicionnan di e diferente paisnan for di unda nos hendenan a bin y e hospitalidad y bondad pa cual nan conoce nos. DivitA ta representa locual nos tabata, locual nos ta y locual nos lo bira, un recordatorio di e beyesa y fragilidad di nos recursonan y e importancia di proteha nan semper.
Lia a traha cu hopi pasenshi y amor y a wordo entrega na cas Tan Tinunda tambe esunan cu a cumpra un Divita a haya e oportunidad di ricibi un tour na Cas Tan Tin. Tur Divita a wordo entrega den nancaha y tur e ricibi un buki na unda tin mas informacion di DivitA den 3 diferente idioma. Hasta tin un DivitA ta bay Hulanda y uno Philadelphia pa asina esnan cu no ta aki na Aruba semper por cordariba nos dushi Aruba.
Aporta na nos arte local y sea orguyoso di nos mesun Arubianonan. Pamas informacion tuma contacto cu Cosecha Oranjestad na telefoon5878709. Tambe por bishita e Facebook page di Cosecha:www.facebook.com/Aruba-Cosecha.


text:
Rugino Simileer a gana auto cu Frisian Flag
“El a gana cu e miho slogan pa e lechi mas popular:
Siendo e prome linea cu e compania Compra Ltd. a cuminsa representa 65 aña pasa, Frisian Flag a opta pa tene un campaña pa busca un slogan nobo pa nos isla. Como premio a pone un auto Hyundai EON 2014 como premio.
E hoben Rugino Simileer biba na Palm Beach # 24-C a participa cu e slogan “Frisian Flag, dushi awe, bon pa mañan”. E tabata un di e mas o menos 2 mil participantenan, tur cu diferente slogan buscando pa por gana e premio.
Compra Ltd. a hay’e cu un trabou pisa pa por a repasa cada un di e slogannan aki. Na final a scoge 10 finalista, di cual un cuerpo di hurado, experto riba tereno di mercadeo y promocion, a scoge e miho slogan. E miembronan di hurado tabata Patrick Paskel, Shahaira Labad, Juan Torres, Steve Francees y Magriet Pourier.
Despues di a repasa tur e slogannan y a scoge e ganado, Hubert Dirksz, gerente general di Compra Ltd. hunto cu Patrick Duin, representante di Frisian Flag di Hulanda, a anuncia e ganado. Ambos a expresa nan aprecio pa e sosten y lealtad di e pueblo di Aruba, kende a respalda e producto di generacion pa generacion. Desde 65 aña pasa Frisian Flag ta un lider den mercado, te awe ainda.
Diariamente e lechi aki ta forma un parti integral den bida di e famianan di Aruba, cu lechi den forma di polvo, lechi den paki, lechi pa bebe koffie, chocolade melk “Choq”, etc. Na tur, Frisian Flag ta bende mas o menos 20 diferente producto riba nos isla.
E ganado a keda masha contento cu su premio. El a conseha tur hende pa sigui bebe e miho lechi di mundo, pero specialmente na Aruba….lechi Frisian Flag.